Lejl impenjat għall-pulizija f'Birkirkara fejn ġew magħrfa li fi Triq Fleur de Lys kienet qed issir serqa minn ħanut tal-ħwejjeġ.

Il-Pulizija marru fuq il-post u qabdu lill-ħalliel ta' nazzjonalità Libjana fil-fatt.

Dan ġie arrestat u ttieħed id-depot tal-pulizija għal aktar stħarriġ.

Inqabad jisraq fil-fatt matul il-lejl f'Birkirkara


ElectroGas ħabbret li t-tanker Armada LNG Mediterrana wasal hawn Malta.

It-tanker wasal bla problemi ftit aktar kmieni milli mistenni u bħalissa qiegħda ssir il-ħdima kollha fuqu, biex meta jsir il-ħin jidħol fil-port ta' Marsaxlokk.

Kif it-tanker ikun għadu vojt, jsiru numru ta' testijiet ta' sigurtà u ta' familjarizazzjoni.

Dawn it-testijiet u s-simulazzjonijiet, kkordinati bejn ElectroGas, BumiArmada u l-Awtoritajiet tal-Port, se jissoktaw għal diversi jiem sakemm it-tanker jintela' bil-merkanzija.

It-tanker Armada LNG Mediterrana, li jesa' madwar 125,000 metru kubu ta' LNG, huwa l-aħħar element tal-proġett tal-bini ta' power station ġdida.

BIL-FILMAT: wasal it-tanker Armada LNG Mediterrana


Malta Public Transport ħabbret li matul it-tmien edizzjoni ta' 'The President's Solidarity Fun Run 2016' b'risq il-Malta Community Chest Fund, nhar il-Ħadd 6 ta' Novembru 2016, se tkun qed toffri servizz tat-trasport pubbliku b'xejn għall-parteċipanti kollha li jkunu lebsin ir-wrist band uffiċjali tal-avveniment.

L-avveniment għandu jibda fl-10.00 b'erba' punti tat-tluq, li huma r-Rabat, Raħal Ġdid, Santa Venera u l-Università ta' Malta.

Ir-rotot kollha jiltaqgħu Bieb il-Bombi, fejn dawk li se jattendu jipproċedu lejn Pjazza San Ġorġ għall-finali l-kbira.

Sabiex jiġi ffaċilitat l-ivvjaġġar għal dawk li se jieħdu sehem, is-servizz tal-karozza tal-linja se jkun b'xejn bejn is-07:00 u s-14:00.

"Aħna kuntenti li se nkunu nvoluti fil-fun run ta' din is-sena għax nemmnu li avvenimenti bħal dawn iġibu l-kommunità tagħna flimkien bil-għan li ngħinu lil dawk fil-bżonn," iddikjara Daniel Grech id-Direttur Kummerċjali ta' Malta Public Transport.

"Wara l-avveniment, nistiednu l-parteċipanti kollha biex imorru lura d-dar permezz tal-karozza tal-linja.

Kulma għandhom jagħmlu huwa li juru r-wrist band uffiċjali lix-xufier biex jivvjaġġaw b'xejn."

Matul il-ħin tal-fun run, il-venda tal-karozzi tal-linja fil-Belt Valletta se tkun magħluqa sakemm il-parteċipanti kollha jidħlu l-Belt.

Minflok, il-venda se tkun qed topera minn Triq Sant'Anna.

Ir-rotta 122, mill-Belt Valleta, Gwardanġa u l-isptar Mater Dei se tkun sospiża bejn id-09:00 u l-11:30.

Id-devjazzjonijiet kollha li se jkun hemm waqt il-ħin tal-avveniment se jkunu disponibbli onlajn fuq dan il-link: publictransport.com.mt/en/service-updates.

Rikba b'xejn wara ġirja tajba


Fit-tmien edizzjon tal-Fun Run tal-President ħadu sehem 'l fuq minn 16,000 persuna li huwa numru rekord meta mqabbel mas-sena l-oħra.

Inġabru xjen inqas minn €200,000 b'risq il-Malta Community Chest Fund, li ser jiġu preżentati fl-edizzjoni li jmiss tal-Istrina.

Id-Deputat Mexxej tal-Partit Laburista u l-Ministru Chris CardonaCardona f' isem il-Gvern Malti preżenta €15,000 mill-Fond għall-Kawżi Ġusti.

Aktar minn 16,000 parteċipant, aktar minn €200,000 miġbura


Il-maltemp li laqgħat lill-gżiritna fil-jum tal-Ħadd wassal biex tħassret il-11-il edzzjoni tal- President's Solidarity Fun Run.

Dan l-appuntament annwali li jkun mistenni minn eluf ta' Maltin huwa parti minn attivtiajiet li jsiru b'risq il- Malta Community Chest Fund.

Id-deċiżjoni li tiġi posposta l-fun run ittieħdet bħala prekawzjoni għas-sigurtà tal-parteċipanti minħabba l-fatt li l-kundizzjonijiet tat-toroq minħabba x-xita, ma kinux ideali biex wieħed jimxi jew jiġri.

Bħalissa għadejjin diskussjonijiet biex fil-jiem li ġejjin tinstab data alternattiva u xorta jinżamm dan l-appuntament annwali tant mistenni mill-poplu Malti u Għawdxi.

Titħassar il-President's Solidarity Fun Run – se tiġi posposta għal data oħra


Il-Ministru Konrad Mizzi indirizza konferenza tal-aħbarijiet li fiha rrimarka kif l-għoti tal-kuntratt tal-powerstation għadda minn bosta skrutinji rigorużi fosthom tal-Kummissjoni Ewropea, tal-banek internazzjonali u issa tal-Awditur Ġenerali.

Dwar il-prezzijiet tal-elettriku mixtrija mill-powerstation tal-gass u mqabbla ma' dawk tal-interconnector, il-Ministru qal li dan it-tqabbil fil-prezzijiet, li sar mill-Awditur Ġenerali, sar f'perjodu partikulari, meta l-prezzijiet tal-interconnector kienu relattivament aktar baxxi mil-lum.

Fuq kollox ir-rapport tal-Awditur Ġenerali xxejjen għal kollox l-argumenti tal-Oppożizzjoni u anzi jisħaq bil-kontra, li din il-powerstation li taħdem b'arja nadifa kienet meħtieġa biex pajjiżna ikollu sigurtà ta' provista.

L-għoti tal-kuntratt tal-powerstation għadda minn skrutinji rigorużi, fosthom mill-K.E.


Wara r-Renju Unit, il-Ġermanja ukoll għaddejja bi proċess biex tiġi legalizzata l-użu tal-kannabis għal skopijiet mediċinali hekk kif l-abbozz ta' liġi għadda mill-Parlament Germaniż.

Dan l-abbozz ġie approvat mill-kabinett f'Mejju tal-2016.

Il-ħamis, il-voti fil-kamra kienu unaniment favur mediċina magħmula mill-kannabis – liġi li se tidħol fis-seħħ f'Marzu 2017.

Persuni li jbatu minn multiple sclerosis u mard ieħor sejru se jkunu jistgħu jużaw din id-droga legalment bi preskrizzjoni tat-tabib.

It-tobba se jkunu jistgħu ukoll jippreskrivu din il-mediċina lil pazjenti li tista' ttaffilhom is-sintomi, bħal mard kroniku kif ukoll lil dawk il-pazjenti li tgħinhom ifiequ aktar malajr.

Il-Ministru għas-saħħa, Hermann Grohe qal li jeħtieġ li pazjenti li għandhom marda terminali jeħtieġ li jingħataw iċ-ċans u jibbenefikaw mill-aqwa kura.

Huwa spjega li l-fondi biex titħallas din il-mediċina magħmula mill-kannabis se jkunu qed jiġu koperti mill-kumpaniji tal-assigurazzjoni, ladarba ebda trattament ieħor ma jista' jkun effettiv.

Mediċina magħmula mill-kannabis legali fil-Ġermanja ukoll


Saret b'suċċess operazzjoni fuq panda popolari f'Zoo ġewwa Washington.

F'dawn l-aħħar ġimgħat kien innutat li din il-panda ma kinitx qed tiekol u tirreaġixxi kif suppost sakemm nstab li kellha l-qasab ġo l-intestin tagħha.

Preżentament, il-panda qegħda taħt osservazzjoni u mhux se ddum ma terġa taffaxxina lill-viżitaturi.

Panda f'Washington itemm b'suċċess operazzjoni


Saret sejba ta' oqbra u katakombi fi Triq Emmanuele Vitale waqt li xogħlijiet li kienu qed isiru fl-iskola St Agatha, ir-Rabat.

Is-Sovratendenza ilha taħdem fuq dawn l-oqbra għal dawn l-aħħar ġimgħat.

L-Arkeologu u l-esperti sabu skeletri sħaħ ta' adulti u tfal mill-perjodu Ruman flimkien ma' ammont kbir ta' fuħħar u oġġetti oħra delikata li kienu ndifnu mal-iġsma.

Il-Ħadd li ġej se tkun organizzata Open Day li matula l-pubbliku jista' jara dawn il-katakombi ġodda.

BIR-RITRATTI: Sejba ta' oqbra u katakombi fir-Rabat


Nhar il-Ħadd li ġej, il-Katakombi Ta' Bistra se jkunu miftuħa għall-pubbliku bħala parti miċ-ċelebrazzjonijiet ta' Jum il-Mosta.

Il-Katakombi Ta' Bistra huwa l-akbar kumpless ta' oqbra u katakombi li nstab s'issa il-barra mir-Rabat, Malta.

Peress li qiegħed f'distanza ta' madwar 15 il-minuta miċ-ċentru tal-Mosta, dan is-sit ta' Heritage Malta huwa ideali biex jikkumplimenta lil postijiet popolari oħra fl-inħawi, fosthom il-Bażilika tal-Assunta, li hija aktar magħrufa bħala r-Rotunda tal-Mosta.

Dawn il-katakombi Paleokristjani li jmorru lura għar-4 seklu WK tnaqqxu ġewwa medda vertikali li tħares fuq San Pawl il-Baħar.

Is-sit huwa 90 metru twil u jikkonsisti minn 57 qabar imqassma f'16 il-kmajra.

Għalkemm dawn l-oqbra ġew inizzjalment dokumentati lejn l-aħħar tas-snin 1880, kienu biss investigati arkeoloġikament fl-1933 mill-Kaptan Charles Zammit.

Din id-dokumentazzjoni saret minħabba li dawn l-oqbra kienu maħsuba biex jinqerdu ħalli jagħmlu post għal triq ġdida li kellha twassal għal Burmarrad.

Inċidentalment, fl-2004, il-Katakombi Ta' Bistra reġgħu tfaċċaw waqt li kien qiegħed isir moniteraġġ arkeoloġiku minħabba xi xogħolijiet fl-inħawi.

Kien hawn li ġie żvelat li wara kollox il-katakombi ma kienux inqerdu.

Matul is-snin, inbena razzett fuq dawn l-oqbra u dan hu maħsub li kkaġunalhom ħsarat, anki peress li kien hemm żmien meta nżammu xi annimali fil-post.

Barra minn hekk, sar ukoll żvilupp ieħor f'dawn l-inħawi, fosthom il-bini ta' numru ta' vilel, flimkien ma' triq prinċipali li tgħaqqad il-Mosta mar-Rabat.

Waqt it-Tieni Gwerra Dinjija jingħad illi dan is-sit serva wkoll bħala xelter għan-nies tal-post.

Il-Katakombi Ta' Bistra huma maħsuba li jiffurmaw parti minn sistema akbar ta' oqbra u katakombi li jista' jkun li ġarrbet xi ħsarat minħabba t-tħaffir estensiv tal-barrieri fl-inħawi, partikolarment għall-ġebel li ntuża biex tinbena l-knisja tar-Rotunda għall-ħabta tal-1833.

Is-sit tal-Katakombi Ta' Bistra ifforma parti minn tliet proġetti iffinanzjati mill-U.E. li taw lwog għal xogħol estensiv ta' skavar arkeoloġiku, dokumentazzjoni u preservazzjoni ta' dawn l-oqbra antiki, restawr tar-razzett li jinsab fuq l-oqbra, u d-disinn u l-kostruzzjoni ta' struttura adattata biex tipproteġi dawn il-fdalijiet arkeoloġiċi.

Illum il-viżitaturi jistgħu jesploraw dawn il-katakombi kif ukoll jagħmlu użu mill-faċilitajiet eċċellenti li hemm fis-sit, fosthom parkeġġ spazzjuż u żona għat-tfal.

Ir-razzett restawrat li jinsab fuq parti minn dawn l-oqbra huwa disponibbli biex jinkera għal diversi attivitajiet.

Il-Katakombi Ta' Bistra jinsabu fi Triq il-Missjunarji Maltin, il-Mosta.

Is-sit ikun miftuħ għall-pubbliku kull nhar ta' Tlieta, il-Ħamis u s-Sibt, bejn id-9:00am u l-5:00pm (l-aħħar dħul fl-4:30pm).

Aktar informazzjoni tinsab fuq is-sit ta' Heritage Malta www.heritagemalta.org

Ta' Bistra Catacombs - 1

Ta' Bistra Catacombs - 2 (1)

Ta' Bistra Catacombs - 2

Ta' Bistra Catacombs - 4

Jekk m'għandekx fejn tmur il-Ħadd, mur lura fiż-żmien!


Il-Gvern Sirjan għadi kif ħa taħt idu parti kruċjali mil-Lvant t'Aleppo; progress li se jkun qed jaqsam it-territorju li sfa maħtuf mir-ribelli.

L-armata Sirjana u l-allejati tagħhom ħadmu flimkien biex jakkwistaw lura l-kontroll f'Aleppo lura f'Settembru.

Eluf ta' persuni telqu minħabba li l-Lvant ta' Aleppo jinsab taħt it-tmexxija tar-ribelli u li fl-aħħar jiem kien hemm wħud mill-agħar attakki.

Eluf ta' persuni abbandunaw djarhom u telqu mid-distretti li jinsabu fil-Lvant ta' Aleppo, dan hekk kif l-armata Sirjana qed tkompli tagħmel ħilitha biex takkwista din il-belt li tinsab fis-Sirja taħt idha.

L-Osservatorju Sirjan għad-Drittijiet Umani qali li madwar 10,000 residenti telqu f'postijiet li huma mmexxija minn Gvern, f'żoni li jinsbau fil-Punent tal-pajjiż.

Madwar 250,000 persuna għadhom jgħixu fil-Lvant ta' Aleppo, fejn ikel u kif ukoll provvisti mediċi huma skarsi.

Aġġornat: Il-gwerra fis-Sirja – Eluf jitilqu mil-Lvant t'Aleppo


Projects Malta Ltd ħabbret li ġie ffurmat il-Bord Tekniku b'rabta mal-proġett ta' aktar spazji miftuħa u soluzzjoni għal parkeġġ fiċ-ċentru tal-Mosta.

F'dan il-Bord se jkun hemm ukoll rappreżentant tal- Arċidjoċesi ta' Malta.

Projects Malta appuntat lill-Perit Adrian Mifsud, Inġinier Ġeotekniku biex jirrappreżenta lill-Gvern fuq dan il-Bord.

Filwaqt li l-Arċidjoċesi ta' Malta min naħa tagħha nnominat lil Ray Bonnici, Property Manager tal-Kurja, biex iservi f'isimha fuq dan il-bord.

L-għan ta' dan il-bord hu li ż-żewġ partijiet jiflu mill-qrib is-sottomissjonijiet li jista' jkun hemm b'rabta mas-sejħa pubblika maħruġa minn Projects Malta Ltd.

Sa mill-bidu nett, l-Arċidjoċesi ta' Malta u Projects Malta Ltd qablu li jservu fuq dan il-Bord Tekniku li se jkun fornut bl-istudji tekniċi fuq is-sottomissjonijiet li jistgħu jidħlu.

Il-qbil hu li kwalunkwe sottomissjoni tista' tipproċedi biss 'l quddiem jekk dan il-bord tekniku jkollu f'idejh studji tekniċi li juru li kwalunkwe xogħolijiet li jsiru ma jħallu l-ebda impatt negattiv fuq ir-Rotunda tal-Mosta.

L-Arcidjoċesi f'kumitat tekniku dwar il-proġett tal-Mosta


Andrew Borg Cardona, attivist ewlieni f'dik li ssejjaħ lilha nnifisha bħala soċjeta ċivili sejjaħ lill-opinjonista u ħassieb Martin Scicluna bħala "ħmieġ".

L-Avukat Borg Cardona qal dan fi tweet b'reazzjoni għal opinjoni ppubblikata l-Erbgħa minn Scicluna f'The Times dwar is-saltna tad-dritt f'Malta.

B'reazzjoni għal dan l-artiklu li fih Scicluna jgħid li t-tliet ewroparlamentari tal-Partit Nazzjonalista raw kif għamlu biex imminaw l-interess nazzjonali ta' Malta fi Brussel u Strasburgo, Borg Cardona qal li ma kienx se jikteb biex iwieġeb għall-artiklu taż-żibel li kiteb Scicluna dwar is-saltna tad-dritt f'Malta.

Borg Cardona ħadha qatta' bla ħabel kontra Scicluna dwar il-kwistjoni tal-lap top li baqa' fil-pussess tal-familja ta' Caruana Galizia minkejja t-talba li l-Pulizija għamlet lill-maġistrat inkwerenti biex dan jgħaddi f'idejn l-inkjesta biex jiġi analizzat mill-esperti maħtura mill-qorti.

Fl-artiklu tiegħu, is-Sur Scicluna sostna li huwa inkoċepibbli li din l-evidenza kruċjali fl-investigazzjoni dwar il-qtil ta' Caruana Galizia baqgħet m'għadditx f'idejn l-awtoritajiet ġudizzjarji u sejjaħ lill-ewroparlamentari Anna Gomes biex meta terġa' tiġi f'pajjiżna tinnota l-fatt li l-maġistrat inkwerenti ma kisibx il-laptop li kienet qed tuża Caruana Galizia/

Sostna li jekk il-laptop jibqa' jinżamm għand il-familja, il-ġustizzja ma tistax issir u tkompli tiġi mxekkla s-saltna tad-dritt.

Madankollu dan id-diskors ma niżel xejn tajjeb ma' Borg Cardona u ħareġ jinsolentah bi kliem dispreġġjattiv.

Din mhix l-ewwel darba li Borg Cardona spiċċa f'kontroversji dwar kliemu.

Is-sena li għaddiet huwa sejjaħ lill-kantanta Ira Losco bħala "bitch".

Borg Cardona jsejjaħ lil Martin Scicluna "ħmieġ"


Iċ-chairman ta'' Valletta 2018 Jason Micallef ta rendikont taż-żjarat tiegħu f'Tokyo fil-Ġappun.

Spjega li mar għall-konferenza ġenerali annwali tal-organizazzjoni non governattiva European Union Japan Fest.

Din hi magħmulha min kapijiet eżekuttivi ta' kumpaniji minn bosta setturi u eks politiċi Ġappuniżi.

Waħda mill-interessi tagħhom hija l-belt kapitali Ewropea għall-kultura.

F'Tokyo Micallef tkellem ma' aġenti ta' aġenziji tal-ivjaġġar biex juri għaliex għandhom jippromwovu l-Belt Valletta bħala belt denja għal vjaġġi turistiċi.

Micallef kien ukoll preżenti għal maratona ta' Tokyo il-gimgħa l-ohra.

Flimkien mar-rapreżentant tal-Awtorità għat-Turiżmu fil-Ġappun huma preżentaw il-gear li se jkunu qed jiġru bih 92 atleta Ġappuniz f'Maratona nhar il-Ħadd.

Interess dwar il-Belt Valletta f'Tokyo


L-adozzjoni huwa suġġett li niddiskutu bosta drabi, mhux biss fuq programmi televiżivi iżda anke mal-familjari tagħna, mal-ħbieb u l-kollegi.

Ħafna drabi fiċ-ċentru tad-diskussjoni jkun hemm il-proċess li jgħaddu minnu dawk il-ġenituri li jkunu jixtiequ jaddottaw u anke l-esperjenza tat-tfal li jiġu addottati.

Esperjenza li ma tistax tiġi spjegata aħjar minn persuna li propju ġiet addottata.

Fuq il-programm PJAZZA, qasmet l-esperjenza tagħha l-kantanta Maltija, Miriam Christine Borg li ġiet addottata mill-Brażil.

Miriam Christine stqarret meta kienet iżgħar kienet tħossha differenti hekk kif hija ma kinitx tixbaħ lill-ġenituri tagħha.

Filfatt, hija kienet waħda mill-ewwel trabi mill-Brazil li ġew addottati minn ġenituri Maltin u spjegat li l-proċess għall-ġenituri tagħha ma kienx wieħed faċli, iżda kien proċess twil u diffiċli.

Stqarret li tħossha iffortunata għax minn età żgħira l-ġenituri tagħha spjegawla l-istorja tagħha u dejjem qalulha l-verita, iżda tkelmet f'isem tfal addottati oħra u esprimiet li minkejja li tkun taf li ġejt minn pajjiż ieħor xorta jkollok numru ta' mistoqsijiet dwar l-oriġini tiegħek u li din hija xi ħaġa naturali.

Hawnhekk appellat lil ġenituri addottivi, li huwa żball li wieħed ma jgħidx il-verità quddiem mistoqsijiet bħal dawn u li huwa importanti li t-tfal jingħataw tweġiba għall-mistoqsija tagħhom.

Miriam Christine, irnexxielha tiltaqa' mal-familjari tagħha fil-Brażil u minkejja dan xorta waħda qalet li ma tibdel Malta ma ebda pajjiż ieħor.

Il-programm PJAZZA tkellem dwar dan u aktar flimkien ma Carmen Buttiġieġ mill-Awtorità ċentrali tal-addozzjoni.

"Minkejja li ġejt adottata, pajjiżna ma nbidlu ma' xejn" – Miriam Christine Borg


Fil-Prim Awla tal-Qorti Ċivili, Nathalie Bonnici fetħet kawża kontra l-kumpanija Maltco tallega li hija r-rebbieħa tal-premju ta' €820,000 tal-lotterija Quaterno li telgħet xahrejn ilu.

Bonnici qalet li kienet ilha disa' xhur tilgħab l-istess numri, iżda l-biljett rebbieħ m'għadux għandha għax remietu.

Hija qalet li dakinhar li telgħet il-lotterija ma ntebħitx li qatgħet il-lotterija.

Qalet li l-għada li telgħet il-lotterija, binha ddaħħal l-isptar b'emerġenza u jumejn wara daħlet hi l-isptar biex sarilha intervent mediku b'rabta mal-kundizzjoni medika serja li tbati minnha.

Qalet li wara li ħarġet mill-isptar marret tagħmel bħas-soltu billi tilgħab il-pakkett ta' biljetti li kellha u bħas-soltu ġew skenjati u flokhom ingħatat il-biljetti l-ġodda.

Hawnhekk intremew il-biljetti l-antiki.

Bonnici qalet li fil-fixkla ta' dak li kienet għaddiet minnu fil-ġimgħa ta' qabel, ma ntebħitx li l-biljett li tat biex jiġu skenjati, inbidlu mal-antiki li magħhom kien hemm il-biljett rebbieħ.

Qalet li għalhekk il-biljett rebbieħ li nxtara minnha ġie skartat u llum m'għadux aktar f'idejha u indunat b'dan kollu wara li seħħ il-każ.

Fid-dawl ta' dan hija qalet li fetħet kawża biex tagħti provat li l-biljett rebbieħ kien tagħha.

Remiet il-biljett rebbieħ ta' €820,000 bil-fixkla wara li ddaħħlet l-isptar


Olandiż fetaħ każ t'appell wara li aktar kmieni dan ix-xahar ġie ordnat iħallas għoxrin elf u u sitt mija u ħamsin ewro lil Gasan Mamo Insurance.

Il-kumpanija tal-assigurazzjoni fittxet lill-Olandiż Alexander Jan Edward Van Reeven wara li tmien snin ilu kien qed isuq il-karozza t'ommu u f'inċident ħabat f'żewġ karozzi pparkjati.

Minn investigazzjoni li kienet għamlet il-pulizija ħareġ li l-Olandiż kien qed isuq taħt l-influwenza tal-alkoħol u għalhekk wara li l-kumpanija tal-assigurazzjoni ħallset għad-danni li sofrew is-sidien tal-karozzi pparkjati, fittxet legalment lill-Olandiż.

Iżda l-avukati tal-Olandiż qed isostnu li fis-sentenza li tat l-ewwel Qorti preseduta mill-Imħallef Jacquiline Padovani Grima, jintqal b'mod ċar li l-Qorti ma kinitx sodisfatta bl-evidenza li ressqet il-kumpanija tal-assigurazzjoni.

L-avukati tal-Olandiż irrimarkaw li ma sarx breathalyser test eżatt wara l-inċident u b'hekk m'hemmx biżejjed evidenza dwar jekk il-klijent tagħhom kienx vera qed isuq taħt l-influwenza tal-alkoħol.

Olandiż jappella u jitlob għal iżjed evidenza


Tliet irġiel b'wiċċhom mgħotti daħlu jisirqu f'ħanut tad-deheb fi Triq Bisazza, Tas-Sliema.

Huma xeħtu lill-kaxxiera ta' 31 sena mal-art u bdew ikissru l-vetrini biex jisirqu.

Il-każ seħħ għall-3:45 ta' waranofsinhar.

L-irġiel ħarbu minn fuq il-post bil-ġojjellerija.

Ħadd ma weġġa' f'dan il-każ.

Bil-każ ġiet infurmata l-Maġistrat tal-Għassa Dr Audrey Demicoli li ħatret Inkjesta filwaqt li l-investigazzjonijiet mill-Għassa ta' Tas-Sliema, mir- Rapid Intervention Unit u mid-Dipartiment tal-Investigazzjonijiet Kriminali għadhom għaddejjin.

Tlett irġiel jisirqu f'ħanut tal-deheb f'Tas-Sliema


Għat-tlett ijiem li ġejjien, pajjizna se jkun fiċ-ċentru tal-attenzjoni tad-dinja fil-qasam tal-Blockchain u l-Innovazzjoni diġitali, hekk kif se jiġi organizzat id-Delta Summit.

Summit li se jiġbor fih mat-tlett elf u ħames mitt persuna, nofshom persuni barranin, li jaħdmu fil-qasam finanzjarju, tal-blockchain jew legali, fejn taħt saqaf wieħed se jiddiskutu l-qasam tal-blockchain u l-innovazzjoni diġitali.

Mal-mitejn ġurnalist barrani minn bosta aġenziji tal-aħbarijiet ewlenin fid-dinja fosthom Bloomberg, Coin Telegraph u Business Insiders, jinsabu f'pajjiżna sabiex jirraportaw dan is-summit li se jittela f'Malta – pajjiz li huwa meqjusa bħala l-gzira tal-blockchain.

F'Lukanda ewlenija f'San Ġiljan, għaddejjien l-aħħar preparamenti għal dan is-summit.

Ic-chairman Eżekuttiv tad-Delta Summit Abdalla Kablan qal li mat-tlett mitt kumpanija se jipparteċipaw f'dan is-summit.

Il-qofol tas-summit jintlaħaq il-Ħamis fejn il-Prim Ministru Joseph Muscat se jindirizza s-summit.

Fost kelliema oħra se jkun hemm Larry Sanger waħda mill-funadutri ta' Wikipedia u Imogen Heap li kienet rebbieħa ta' Grammy Award.

Is-Sur Kablan spjega kif il-konkorrenza għal dan is-summit hija waħda kbira hekk kif il-lukandi ewlenin f'San Ġiljan huma mimlija daqs bajda bil-parteċipanti.

Fid-Delta Summit se titwaqqaf l-Awtorità tal-Innovazzjoni Diġitali ta' Malta li se tkun responsabbli li tirreġistra entitajiet li jipprovdu servizz u tiċċertifika applikazzjonijiet ta' blockchain.

B'Malta għandha qafas regolatorju li għandu jservi ta' mudell għall-pajjiżi oħra.

Mijiet ta' kumpanija ta' Blockchain huma interessati li jiftħu f'pajjizna u fid-Delta Summit se jkollhom opportunità sabiex jitkellmu mal-Awtorità.

3,500 persuna f'pajjiżna għad-Delta Summit


"Malta tispikka ħdejn pajjiżi oħra", kien fost l-ewwel kummenti tal-kantanta Imogen Heap, li minħabba l-involviment tagħha fl-industrija tal-mużika teknoloġika, tinsab f'pajjiżna għad-Delta Summit.

Propju llejla ngġata bidu għal dan is-summit, fejn 'il fuq minn 3,000 persuna jinsabu pajjiżna biex isegwu dak li Malta qed tagħmel fil-qasam tal-blockchain.

L-ewwel panel tal-lejla ddiskuta t-tema Malta: A small island with a global ambition .

Kien hawnhekk li bi kburija, il-kantanta Ingliża qalet li pajjiżna jispikka f'diversi oqsma meta mqabbel ma' pajjiżi ikbar, u forsi b'iktar riżorsi.

Qalet ukoll li temmen li dan huwa ċ-ċans li permezz tat-teknoloġija, il-kantanti lokali igawdu iktar minn din l-industirja.

Inant, is-Segretarju Parlamentari Silvio Schembri tkellem dwar l-impenn tal-Gvern li jiddiversifika l-ekonomija.

L-espert tal-Fintech Abdalla Kablan, id-Direttur ta' Frank Salt Kevin Salt, u Christian Ellul, Direttur ta' E&S Group, ukoll kienu parti minn dan l-ewwel panel tal-lejla.

Il-ġurnalista tal-crypto Amerikana Rachel Wolfson mexxiet id-diskussjoni.

"Malta tispikka ħdejn pajjiżi oħra"- il-kantanta Imogen Heap fl-ewwel diskussjoni tad-Delta Summit


Ta' kull xahar, l-aġenzija Appoġġ tirċievi medja ta' 20 rapport relatat ma' materjal t'abbuż sesswali fuq it-tfal li jinkludu trabi sa żgħażagħ ta' 17-il sena.

Dan ġie żvelat mid-Direttur tal-Appoġġ Ruth Sciberras f'intervista esklussiva ma' One News fejn spjegat li dan il-materjal m'għandux jitqies bħala materjal pornografiku.

Sciberras spjegat li malli l-Appoġġ jidħlilhom rapport ta' materjal t'abbuż sesswali fuq it-tfal- permezz tac-childweb alert, dawn minnufih jieħdu azzjoni:

Meta niricievu dawn it tip ta websites ghandna nies imharga u jaghmlu analizi taghhom u minn hemmhekk jirrapportaw lill interpol u c cybercrime unit ta' Malta.

Fi Frar illi għadda, 7 irġiel tressqu l-qorti akkużati b'pussess kif ukoll tixrid ta' pornografija tat-tfal fejn minkejja li 5 minnhom ma ngħatawx il-ħelsien mill-arrest, kien hemm żewġ imputati żgħażagħ li ngħataw sentenza sospiża.

Minkejja li din tal-aħħar qajmet rabja kbira fost il-pubbliku, ONE NEWS tkellem mal-Avukat Dr Kathleen Grima dwar xi tfisser eżattament sentenza sospiża:

Sentenza sospiża mhijiex sempliċiment ma weħilt xejn; il-qorti qed ittik iċ-ċans li fil-perjodu li ser tagħtik bħala prova inti ma terġax tiżbalja inti ma tidħolx ħabs.

Bil-mannara fuq rasek toqod attent biex ma terġax tiżbalja.

Mistoqsija dwar il-pieni marbuta ma' dan ir-reat, Dr Grima spjegat li dan jiddependi skont iċ-ċirkostanzi tal-każ:

Il-pornografija tat-tfal iġġor magħha piena ta' habs.

Skont iċ-ċirkostanzi tal-każ inti tista tingħata pieni diversi; ħabs effettiv-sospiż u jista jkollok pieni oħra bħal probation jew multa.

Mill-2011 sal-2016 ic-child web alert irċieva total ta' 942 rapport b'rabta ta' abbuż sesswali fuq it-tfal.

Minnhom ittieħdet azzjoni fuq madwar 550 rapport li minnhom stess irriżulta li kien hemm 160 każ li fih kienu nvoluti tfal Maltin.

Il-pornografija tat-tfal Maltin


Fir-Rabat insibu statwa Inkurunat magħrufa mir-Rabtin u l-Maltin bħala San Ġużepp ix-Xiħ għaliex hija l-eqdem xbieha f'dawn il-gżejjer.

L-oriġini ta' din l-istatwa kienet bħala dekorazzjoni fuq xini tal-ordni ta' San Ġwann mall-Karrakka Sant' Anna.

L-Istatwa ġiet regalata lil Arċikonfraternita' ta' San Ġużepp mill-Ewwel Gran Mastru ta' Malta Philippe Villiers de L'Isle Adam.

Maż-żmien kibret id-devozzjoni lejha.

L-Istatwa ħarġet f'bosta pellegrinaġġ meta kien ikun hawn nuqqas ta' xita, li f'dan il-kas kienu iliebsuh Kapożża għaliex waqt jew wara l-pellegrinaġġ kienet tagħmel ix-xita.

Meta Malta kellha il-mard tal-Pesta u l-Kolera il-poplu irrikorra bi ħġaru jitlob l-interċessjoni ta' San Ġużepp.

Matul il-bidu tas-seklu 20 bdiet tinħass il-ħtieġa għall-Inkurunazzjoni tal-Vara Devota u Mirakoluża ta' San Ġużepp ix-Xiħ li fil-fatt saret fl-1949.

Il-programm b'ċelebrazzjoni għar-restawr ta' din l-istatwa se jkun hekk:

Il-Ġimgħa 2 ta' Marzu 2018 : Jum l-inawgurazzjoni

Fis-7.30 p.m. fil-Knisja Katidrali ta' Malta, fl-Imdina, issir iċ-ċerimonja tal-inawgurazzjoni tar-restawr tal-istatwa antika u devota ta' San Ġużepp Inkurunat.

Fejn se jitella' programm tal-okkażjoni bis-sehem tal-Banda Dekana u Ċittadina L'Isle Adam u l-Coro Bel Canto.

Dan il-programm se jsir bil-kollaborazzjoni tal-Kapitlu Metropolitan.

Il-Ħadd 4 ta' Marzu 2018: Ritorn tal-istatwa ta' San Ġużepp Inkurunat fis-Santwarju tiegħu

Fid-9.00 a.m. Purċissjoni Solenni bl-istatwa ta' San Ġużepp Inkurunat, mill-Knisja Katidrali ta' Malta għall-Knisja ta' Santa Marija ta' Ġesù., immexxija mill-Wisq Rev. Patri Richard S. Grech O.F.M., Ministru Provinċjal.

Bis-sehem tal-Fratelli tal-Arċikonfraternità ta' San Ġużepp, il-Komunità tal-Patrijiet Franġiskani u l-Banda L'Isle Adam li se takkumpaja l-purċissjoni b'daqq ta' innijiet lil San Ġużepp.

Il-purċissjoni se tgħaddi minn dawn it-toroq: Pjazza tal-Katidral, Triq Villegaginon, Pjazza San Publju, Bieb tal-Imdina, Pjazza Saqqajja, Triq il-Kbira u Triq San Pawl għall-Knisja ta' Santa Marija ta' Ġesù.

Matul il-purċissjoni jsir ħruq ta' murtali u murtaletti u waqt id-dħul tal-istatwa fil-knisja jsir ħruq ta' kaxxa nfernali.

Fil-11.00 a.m. Fil-Knisja ta' Santa Marija ta' Ġesù, Quddiesa Solenni Konċelebrata, immexxija mill-E.T. Mons. Pawl Cremona O.P., Arċisqof Emeritus.

Fejn fiha ssir priedka b'tifkira tal-inkurunazzjoni tal-istatwa ta' San Ġużepp, mir-Rev.

Gwardjan Patri Martin Coleiro O.F.M. Fit-tmiem il-Quddiesa jiġi kantat it-Te Deum b'tifkira tal-55 Annversarju tal-Inkurunazzjoni.

Jieħu sehem il-Coro Bel Canto taħt id-direzzjoni ta' Mro Hermann Farrugia Frantz.

L-Istatwa antika ta' San Ġużepp inkurunat lura mir-restawr


Bħalissa fil-bajja ta' Xlendi qed jittella' l-ajruplan li ġġarraf ilbieraħ b'żewġ Taljani abbord.

Fuq il-post hemm il-Maġistrat li qed jinvestiga l-każ.

Ix-xogħol bil-krejn u dak tal-buaddasa qed iqanqal l-interess ta' dawk li nzertaw kienu l-bajja.

Jittella' l-ajruplan li waqa' f'Għawdex


Hekk kiteb min tella dawn ir-ritratti fuq il-paġna Facebook bl-isem Malta Diżastru Totali.

Din il-karozza tidher li twaqqfet fuq bankina f'Buġibba, tant li blokkat kemm bankina kif ukoll zebra crossing.

Staqsejna lil Pulizija jekk jistax ikun inċident, bħal ngħidu aħna s-sewwieq ikun tilef il-kontroll u spiċċa f'din il-pożizzjoni.

Madankollu ma daħal ebda rapport ta' dan it-tip illum.

"Rispett? Fejn hu r-rispett?"


L-Awditur Ġenerali ħareġ żewġ rapporti oħra b'kundanna għal mod kif kien jitħaddem id-Dipartiment tal-Artijiet fi żmien li Ministru responsabbli minnu kien hemm Jason Azzopardi.

Dawn iż-żewġ rapporti, li jsegwu oħrajn skandalużi qabilhom, jitkellmu dwar proprjet à fi Triq Spinola f'San Ġiljan u l-art tal-Fekruna fix-Xemxija.

Wara snin ta' kritika politika llum hemm il-konferma tal-Awditur Ġenerali li f'dawn il-każi d-Dipartiment tal-Artijiet taħt it-tmexxija ta' Azzopardi ma mexiex bit-trasparenza meħtieġa u m'għamilx ġudizzju korrett.

Il-każ tal-prop rjetà fuq ix-Xatt ta' San Ġiljan propjetà ta' Eighty Two Company Limited idur ma' blokka ta' appartamenti li skont deċiżjonijiet tal-Qorti kellha titwaqqa' għax inkissru l-liġijiet.

Iżda minflok seħħ hekk fi żmien li Jason Azzopardi kien responsabbli mid-Dipartiment tal-Arti jiet l-binja inbigħet bi prezz imraħħas lil min bena fuq art pubblika u kiser il-liġi.

Fir-rapport tal-Awditur Ġenerali ntqal li "meta wieħed jikkunsidra li s-sit għadda għand Eighty Two Co. Ltd għal ħames mija ħamsa u għoxrin elf ewro (€525,000) ko ntra l-valutazzjoni ta' żewġ miljuni u erba mitt elf ewro (€2,400,000) allura żgur ma kienx hemm valur għal flus.

L-Awditur Ġenerali kien ċar li d-Dipartiment tal-Artijiet ma ħarisx l-interessi tal-Gvern u ċertament m'assigurax li jkun hemm id-dħul li jirrappreżenta l-valur veru tas-sit.

L-Awditur Ġenerali qal li ma kienx ċar ħafna x'kien l-involviment tal-Ministru u uffiċjali oħra mill-Ministeru tiegħu għax kien hemm dokumentazzjoni nieqsa f'dan ir-rigward.

Li hu żgur, jgħid l-Awditur Ġenerali, li l-bejgħ ta' d in il-proprjetà kien ġudizzju ħa żin.

Fuq kollox, jgħid l-Awditur f'rapport li għad irid ikun analizzat fid-dettall, ma kienx hemm il-livelli ta' governanza tajba u trasparenza meħtieġa.

It-tieni rapport huwa dwar l-art tal-Fekruna fix-Xemxija li kif jikkonferma l-Awditur Ġenerali nnifsu dwarha sar kuntratt tliet ijiem qabel l-elezzjoni ġenerali tal-2008.

Dan f'deal li l-valur tiegħu kien ilaħħaq ftit inqas minn ħames miljun ewro.

Ftehim fejn il-gvern akkwista l-art tal-Fekruna lura u l-iżviluppatur li kellu din l-art ħa artijiet għall-iżvilupp fis-Swieqi u San Ġwann flimkien ma' dejn maħfur li kellu mal-gvern .

L-uffiċċju tal-Awditur Ġenerali nnota kif ftehim b'dan il-valur miljunarju kien nieqes minn dettalji fil-file.

Fost oħrajn intqal kif ma nżamm ebda rekord tal-proċess li wassal għall-identifikazzjoni tal-artijiet għat-tpartit.

L-uffiċċju tal-Awditur Ġenerali qal li n-nuqqas ta' dokumentazzjoni kien nuqqas serju ħafna li wassal biex l-uffiċċju ma setax jidde termina żviluppi importanti, u għalhekk ma setax jistabilixxi l-prinċipji ta' governanza tajba, kontabbilt à u trasparenza.

Anke dwar in-nuqqas ta' qbil fuq il-valur ma kienx hemm dokumentazzjoni u iktar minn hekk l-Awditur Ġenerali esprima dubji dw ar il-proċess tal-arbitraġġ li nħatar f'dan il-każ.

Saħansitra l-Awditur jinnota kif rapport tal-IAID, id-dipartiment ta-Awditjar tal-Gvern, wera diskrepanza ta' iktar minn miljun ewro kontra l-gvern.

Hawn ukoll l-Awditur Ġenerali jinnota li l-interess tal-gvern seta' jien issalvagwardjat aħjar.

Wara dak dwar encroachments ta' art pubblika, ix-xiri tal-bini tal-HSBC fil-Belt, l-art tal -Lowenbrau f'Ħal Qormi, dawn huma r-raba u l-ħames rapport li juru kif taħt Jason Azzopardi d-Dipartiment tal-Artijiet kien mifni abbużi u nuqqas ta' governanza tajba.

KUNDANNI ĠODDA GĦAL JASON AZZOPARDI


Il-kantanta Maltija Destiny Chukunyere lbieraħ kienet waħda fost l-40 semi-finalisti oħra li ntagħżlu għas-semi-finali ta' Britain's Got Talent.

Fil-lista ta' dawk li Destiny se tkun qed tikkompeti magħhom, fost oħrajn tinkludi kantanti, kummidjanti u żeffiena.

Is-semi-finali se jibda jixxandar fuq l-istazzjon ITV minn għada u jibqa' għaddej sa nhar il-Ġimgħa.

Il-finali ta' din il-kompetizzjoni tant popolari se jsir il-Ħadd 4 ta' Ġunju.

Destiny Chukunyere rebħet il-Junior Eurovision Song Contest fl-2015 bil-kanzunetta Not My Soul u minn dakinhar qatt ma ħarset lura biex kompliet tikseb aktar suċċessi fil-karriera tagħha.

Karriera li għad irridu nistennew u naraw jekk hux se tkun qed twassalha biex tieħu sehem fir-Royal Variety show, li huwa wieħed prestiġjuż li għalih tattendi r-Reġina.

Ara r-reazzjoni ta' Destiny:

FILMAT: Ara r-reazzjoni ta' Destiny x'ħin saret taf li għaddiet għas-semi-finali ta' Britain's Got Talent


Il-Prim Ministru Joseph Muscat dalgħodu qed jindirizza attività politika bit-tema Malta Ħielsa – Malta Suċċess.

Segwi permezz tal-filmat:

DIRETT: IL-PM Joseph Muscat jindirizza attività politika Malta Ħielsa – Malta Suċċess


Il-Partit Nazzjonalista jibqa' l-uniku vuċi li dwar pajjiżna għandu biss affarijiet negattivi xi jgħid.

Fi stqarrija, il-Partit Laburista nnota kif, minkejja li llum il-Kummissjoni Ewropea poġġiet lill-pajjiżna l-aqwa fl-Ewropa f'rapport ta' tbassir ekonomiku magħruf bħala tal-ħarifa, il-Partit Nazzjonalista ma kellu xejn xi jgħid dwar dan.

Minflok, jibqa' joħroġ stqarrijiet ripetuti dwar temi li l-gvern diġà wieġeb dwarhom u ta spjegazzjonijiet dettaljati ta' x'qed isir biex l-istituzzjonijiet jibqgħu jissaħħu minn kif ħallihom Gvern Nazzjonalista.

"Il-PN waħdu iżolat fin-negattività"- il-PL


Il-Life Cycle ppreżentaw donazzjoni ta' €20,000 sabiex jinxtara software biex titqabbel il-kilwa tad-donatur mal-pazjent li se jirċievi l-kilwa.

B'kollox hemm mad-90 ruħ jistennew trapjant tal-kliewi.

Is-sena li għaddiet sar 47 trapjant fosthom tal-kliewi.

Il-Ministru għas-Saħħa, Chris Fearne, żied li b'investiment ta' ħames miljun u nofs ewro bdew jinbidlu l-magni tal-kliewi li jintużaw fir-Renal Unit.

Sostna li wara li tnieda reġistru għad-donatur tal-organi hemm madwar 8,300 li saru donaturi.

Ma' dawn jiżdiedu 400 impjegat tal-HSBC li flimkien mal-qraba tagħhom għażlu li jkunu donaturi wara mewthom.

Donazzjoni ta' €20,000 li minnhom se jibbenefikaw persuni li qed jistennew trapjant tal-kliewi


Il-Fondazzjoni għas-Servizzi Mediċi (FMS) issottomettiet proposti lill-Awtorità tal-Ippjanar għall-bini ta' faċilitajiet ġodda għas-Servizz Nazzjonali tat-Trasfużjoni tad-Demm, Bank tad-Demm, li fil-preżent huwa allokat fl-Isptar San Luqa.

Il-proġett, stmat li jiswa madwar €12-il miljun, se jsir fil-Qasam Industrijali ta' San Ġwann u se jsir fil-viċinanzi tal-Isptar Mater Dei.

Huwa pjanat li għal dan il-proġett jintalbu fondi mill-Fond Ewropew għas-Snin 2014-2020.

Il-faċilità, deskritta li se tkun waħda state of the art , se tipprovdi diversi servizzi apparti li minn perspettivi estetiċi u ambjentali se jkollha impatt pożittiv ħafna fuq l-inħawi fejn se jinbena.

Id-Deputat Prim Ministru u Ministru għas-Saħħa Chris Fearne stqarr li "Il-faċilitajiet u s-servizzi li joffri l-Bank tad-Demm li għandna huma ta' livelli tajbin ħafna, madankollu, għandu l-limitazzjonijiet tiegħu, ħafna minnhom ikkawżati mill-fatt li l-post huwa żgħir, u mill-mod kif inhu mibni.

L-intenzjoni tagħna, fil-verità d-dmir tagħna, hija li fejn huwa possibbli nintroduċu aktar servizzi ma' li hemm filwaqt li ntejbu dawk li għandna".

"Bla ebda dubju l-inkorporar ta' dawn is-servizzi ġodda se jwassal għal titjib sinifikattiv f'dak kollu provdut f'dan il-qasam" tenna jgħid d-deputat Prim Ministru.

L-għan huwa li tinbena faċilità ġdida bħala Bank tad-Demm li tassigura li jibqgħu jingħataw is-servizzi kurrenti ewlenin filwaqt li tkun ta' appoġġ għall-introduzzjoni ta' servizzi ġodda li jkunu jistgħu jgħinu fl-iżvilupp ta' servizzi terapewtiċi ġodda għal pajjiżna.

B'dan il-proġett ma jfissirx li l-Bank tad-Demm fl-Isptar San Luqa jingħalaq.

Fil-fatt, il-pjan huwa li s-servizz tal-għoti tad-demm jibqa' jingħata minn fejn hu fil-preżent filwaqt li l-faċilità l-ġdida tkun tinkorpora servizzi oħrajn, bħalma huma laboratorji għall-ipproċessar tad-demm, laboratorji għall-ittestjar tad-demm, laboratorji mikrobijoloġiċi kif ukoll laboratorji li jikkontrollaw il-kwalità.

Il-faċilità se taħseb ukoll għal post fejn issir manipulazzjoni taċ-ċelloli u tissue .

Is-servizzi l-ġodda jaħsbu wkoll biex ikunu jikkumplimentaw is-servizzi provduti miċ-Ċentru tal-Onkoloġija Sir Anthony Mamo.

Servizzi li se jwaqqfu l-bżonn li l-pazjent ikollu jintbagħat għall-kura barra mill-pajjiż meta jkun jeħtieġ trattament ta' kimoterapija u radjoloġija li jkunu meħtieġa meta dawn ikunu jirrikjedu trapjantar ta' ċelloli.

B'hekk il-pazjent ikun jista' jingħata l-kura f'Malta stess imdawwar mill-membri tal-familja tiegħu.

"Bla ebda dubju l-inkorporar ta' dawn is-servizzi ġodda se jwassal għal titjib sinifikattiv f'dak kollu provdut f'dan il-qasam filwaqt li nkomplu nimxu mal-avvanzi li jsiru fih.

Mill-proġett se jibbenefikaw kemm il-pazjenti kif ukoll il-ħaddiema filwaqt li se jkun qed joffri opportunitajiet ġodda lix-xjentisti, lill-ħaddiema u lill-istudenti tax-xjenzi tas-saħħa.

Il-mira tagħna hi li jkollna servizz ta' trasfużjoni tad-demm li jelimina kompletament il-limitazzjonijiet tas-servizz preżenti, ikun jaħseb għal bżonnijiet speċifiċi minn tobba u professjonisti lokali filwaqt li jipprovdi ħafna benefiċċji lill-pubbliku," qal id-Deputat Prim Ministru u Ministru għas-Saħħa Chris Fearne.

Jiddaħħlu l-pjanti tal-bank tad-demm


F'inqas minn 24 siegħa minn qabda kbira ta' sigaretti tal-kuntrabandu, l-Pulizija Maltija wasslet għal qabda kbira oħra ta' sigaretti tal-kuntrabandu fuq dgħajsa fl-inħawi ta' San Pawl il-Baħar.

ONE News hu nfurmat li l-qabda seħħet matul il-lejl li għadda, f'ħidma konġunta bejn il-Pulizija, il-Forzi Armati u s-Servizz tas-Sigurtà wasslet biex ġew interċettati mall-4,350 grossa sigaretti tal-kuntrabandu li jammontaw għal aktar minn 800,000 sigarett.

Sorsi qrib il-Pulizija qalu ma' ONE News li għall-bidu, fuq id-dgħajsa li ġiet interċettata mill-Pulizija u l-Forzi Armati ta' Malta, kien maħsub li kien hemm droga, madankollu x'ħin il-Pulizija telgħet fuq id-dgħajsa nstabu bosta kaxxi ta' sigaretti tal-kuntrabandu, li l-valur tagħhom fis-suq jammonta għal eluf kbar ta' ewro.

B'rabta ma' din is-sejba ġew arrestati 3 irġiel Maltin li l-età tagħhom tvarja bejn l-24 u d-29 sena, u li huma residenti l-Marsa u l-Ħamrun.

L-investigazzjonijiet b'rabta ma' dan il-każ qed jitmexxew mill-Pulizija ta' kontra r-Reati Ekonomiċi.

ONE News hu nfurmat li d-dgħajsa li fuqha nqabdu s-sigaretti tal-kuntrabandu tinsab sorġuta fil-Furjana taħt sigurtà stretta.

Intant, din il-qabda seħħet wara li l-bieraħ ħidma oħra wasslet għal qabda ta' 37 miljun sigarett tal-kuntrabandu f'erba' kontejners fil-Freeport.

Il-Pulizija b'qabda ta' kważi miljun sigarett ieħor tal-kuntrabandu


Il-logħba Mosta kontra Pembroke spiċċat investigata minħabba koruzzjoni u Mosta ħadu tliet punti fuq il-mejda wara li uffiċjal ta' Pembroke tressaq il-qorti.

Iżda, din il-logħba kienet tinten mill-bidu?

Ġust li ntrebħu tliet punti fuq il-mejda meta ma' ntemmx il-każ?

Dwar dan staqsejna lill-Presidenti taż-żewġ timijiet.

U araw x'qalulna meta staqsejna dwar il-korruzzjoni fil-futbol.

Korruzzjoni football Malti: "Neħħu t-team managers"


Christine Gauci hija l-bugħaddasa ta' 35 sena mir-Rabat Għawdex li dalgħodu tilfet ħajjitha waqt li kienet qed togħdos f'Imġarr ix-Xini.

Hija kienet membru tal-Forzi Armati ta' Malta fejn kienet tifforma parti mit-tim ta' salvaġġ.

Kienu bosta qraba u ħbieb li sellmu l-memorja tagħha fuq il-midja soċjali, fosthom kollegi tagħha mill-Forzi Armati ta' Malta.

Nies li jafu lil Christine qalu li hi kienet tħobb il-muturi, idoqq, mal-Forzi Armati.

Fuq il-midja soċjali il-Ministru għall-Intern u s-Sigurtà Nazzjonali, Byron Camilleri esprima d-diqa tiegħu għal din it-telfa u offra l-kondoljanzi tiegħu lill-familjari.

Għaddasa titlef ħajjitha f'Imġarr ix-Xini

Għawdxin maħsuda bil-mewt traġika ta' Christine Gauci


Għawdex inħasad bil-mewta traġika ta' Christine Gauci, bugħaddasa ta' 35 sena mir-Rabat Għawdex, li kienet ukoll suldat tal-Forzi Armati ta' Malta.

Gauci tilfet ħajjitha waqt li kienet qed togħdos fl-inħawi ta' Mġarr ix-Xini ma' persuna oħra.

Il-Pulzija u anke l-Forzi Armati ta' Malta kienu fuq il-post għall-ħabta tal-għaxra u nofs biex jagħtu l-għajnuna meħtieġa, iżda sfortunatament il-mara ġiet iċċertifikata mejta fuq il-post.

Fil-fatt dawk li taw l-ewwel għajnuna qalu li sfortunatament ma rnexxilomx isalvaw lill-mara anke jekk fil-passat salvaw ħafna persuni.

Christine Gauci hija bint il-kandidata Laburista għall-Elezzjoni tal-Parlament Ewropew li għaddiet, Mary Gauci, li ngħatat l-aħbar mill-pulizija waqt li kienet it-tokk tar-Rabat għall-attività politika tal-Prim Ministru Robert Abela.

Fuq il-midja soċjali bosta qraba, ħbieb u kollegi ta' Christine Gauci esprimew dieqa għal din it-traġedja.

Gauci kienet deskritta bħala mara ta' ħafna kwalitajiet, b'imħabba partikolari għall-muturi u l-mużika.

Hija anke kienet tħarrġet mal-Armata Ingliża u saħansitra serviet fl-Afghanistan fejn ingħatat midalja tas-servizz militari tagħha.

Hija kienet taħdem ukoll fl- Explosive Ordanance Department .

Hija kienet ukoll attiva wkoll fiċ-ċelebrazzjoni tal-festi ta' San Ġorġ tar-Rabat Għawdex, fejn kienet ukoll bandista mas-Soċjetà Filarmonika La Stella.

Fuq il-pagna taghha ta' Facebook is-Soċjetà qalet li tinsab f'luttu.

Fuq il-midja soċjali wkoll, il-Ministru għall-Intern u s-Sigurtà Nazzjonali, Byron Camilleri offra l-kondoljanzi tiegħu lill-qraba.

L-ewroparlamentari u ħabiba tagħha, Josianne Cutajar qalet li tinsab bla kliem għal din l-aħbar traġika.

Dr Cutajar stqarret: "Lil Christine nafha bħala żagħżugħa Għawdxija, nafha wkoll mix-xogħol tagħha fl-armata ta'malta kont tkellimna l-ewwel darba dwar każ, iżda eventwalment intqajna waqt il-Festa tan-Nadur, niftakar qisu ilbieraħ, fil-marċ, fejn kellna diskussjoni li mill-ewwel il-persuna li kont inkellima fuq it-telephone la darba sirna ħbieb faċilment."

Intant, dwar dan il-każ infetħet inkjesta mmexxija mill-Maġistrat Bridgette Sultana li ħatret bosta esperti biex jgħinuha fl-investigazzjoni.

Għawdxin maħsuda bil-mewt traġika ta' Christine Gauci

Għaddasa titlef ħajjitha f'Imġarr ix-Xini


Id-Dukessa ta' Sussex Meghan Markle iltaqgħet mal-grupp mużikali Take That hekk kif fl-aħħar ħin attendiet għall-ewwel darba l-kunċert tar-Royal Variety f'Londra.

Il-kunċert huwa magħruf għal wirjiet impekkabbli ta' talent għall-pajjiż li jiġbor fondi għall-karità.

Il-grupp mużikali TakeThat għalaq l-ispettaklu.

Fost kantanti oħrajn, kien hemm Rick Astley, George Ezra, u l-kast tal-musical Hamilton.

"Iġri narakom tagħlqu l-ispettaklu"- Meghan Markle lil Take That qabel il-kunċert Royal Variety


Minn 27 ilment li rċeviet is- Safeguarding Commission tal-Kurja dwar tfal vulnerabbli bejn Frar u Diċembru 2015, kien hemm każ wieħed fejn l-allegazzjoni ġiet sostanzjata.

F'dan il-każ il-Kummissjoni rrakomandat li jittieħdu l-passi meħtieġa.

L-ilmenti l-oħra konklużi jew ma ġewx ipprovati jew l-allegazzjoni kienet falza, inkella saru b'mod malizzjuż jew ma kinux jitrattaw abbuż.

Fejn jidħlu adulti vulnerabbli, 3 allegazzjonijiet ġew sostanzjati u l-Kummisjoni rrakomandat li jittieħdu passi meħtieġa.

Waqt konferenza tal-aħbarijiet fil-Kurja ntqal li din irrakomandat li l-Istat iwaqqaf awtorità għall-ħarsien tat-tfal u l-adulti vulnerabbi biex, fost affarijiet oħra, tiġi implimentata sistema ta' qsim ta' informazzjoni bejn l-organizazzjonijiet li jaħdmu mat-tfal u l-persuni vulnerabbli.

Talbu wkoll li tiġi riveduta l-proċedura li twassal biex l-ismijiet ta' persuni jitpoġġew fir-Reġistru għall-Protezzjoni tal-Minuri.

Fl-ewwel sena mit-twaqqif tal-Kummisjoni għall-Ħarsien ta' Tfal u Adulti Vulnerabbli, żewġ terzi tal-ilmenti li kienu jinvolvu minuri ġew konklużi f'inqas minn sitt xhur.

Il-Knisja b'ħafna abbuż 'falz'


Min ġie għat-tieni darba, u min ilu s-snin jiġi kull tliet xhur.

Din ir-realtà li sibna fiċ-Ċentru tat-Trasfużjoni tad-Demm fi Gwardamangia, fil-Jum Internazzjonali tad-Donaturi tad-Demm.

Jum b'appell ċar: "Tistenniex sakemm issir diżgrazzja.

Int x'tista' tagħmel?

Agħti d-demm.

Agħti issa.

Agħti spiss."

Hawn iltqajna ma' Mario, li ta mija u sbatax-il donazzjoni ta' demm.

Bħala infermier l-isptar jara din ir-realtà mill-qrib.

"Agħti d-demm. Agħti issa. Agħti spiss"


Meta kellha biss erba' snin, Gabby, li issa għandha 12-il sena, kien instab li għandha l-alopeċja, kundizzjon tal-ġilda li biha wieħed jitlef xagħaru.

Minħabba li l-familja tagħha qatt ma kienet tista' taffordja tixtrilha parrokka, Gabby kienet tuża mkatar u kif ukoll kpiepel.

Fl-2014 Gabby saret ħbieb ma' Tyler minn Michigan, tifel li kellu 10 snin, li tant xtaq jgħinha li dakinhar iddeċieda li jtawwal xagħru għal sentejn sħaħ.

Dan sabiex ikun jista' jagħtih bħala donazzjoni lil għaqda li tipprovdi parrokki lil tfal li jkunu tilfu xagħrom kawża ta' xi marda jew kundizzjoni.

"Huwa ġest ferm sabiħ li tifel ta' età tant żgħira għamel ħiltu biex jagħmel differenza il-ħajja ta' xi ħadd," sostniet omm Gabby.

Gabby se tkun qed tirċievi parrokka fil-ġimgħat li ġejjin bis-saħħa ta' Tyler.

Itawwal xagħru biex jagħtih lil ħabibtu li għandha l-alopeċja


Tifel ta' 12-il sena minn New York City allegatament ipponta arma tan-nar lejn studenta li kienet fl-istess klassi tiegħu u ordnalha tagħtih chicken nuggets kmieni din il-ġimgħa, dan skond uffiċjali tad-Dipartiment tal-Pulizija ta' New York.

Qed jingħad li dan kien it-tieni attentat li t-tifel ipprova jakkwista mingħand din it-tifla.

It-tifel ra lit-tifla tixtri c-chicken nuggets mingħand il-McDonalds u meta rrifjutat it-tifel beda jsegwiha.

Ġara li f'punt minnhom waqqafha u ppunta arma tan-nar lejn rasha u ordnalha li tagħtih chicken nugget.

It-tifla neħħietlu l-arma tan-nar minn ma rasha u qaltlu biex ma jdejjaqiex.

Minn hemm telgħet fuq il-ferrovija.

It-tifel ġie arrestat mill-Pulizija wara li t-tifla rrappurtatu lill-uffiċjali tal-iskola.

Tifel ta' 12-il sena jipponta arma tan-nar lejn ras studenta għax ried chicken nugget


Dalgħodu dan ir-ritratt li ttieħed f'Marsaxlokk juri xena sempliċi; tliet iħbieb igwadu te f'arja nadifa.

Id-Deputat Laburista u Chairman tal-Kunsill Konsultattiv għan-Nofsinhar ta' Malta, Silvio Parnis, qal li kien qiegħed jingħaqad mar-residenti fin-Nofsinhar ta' Malta biex jesprimi s-sodisfazzjon għal wegħda mwettqa minn Gvern Laburista li jtemm darba għal dejjem l-użu tal- heavy Fuel Oil u l-qalba għall-gass.

"Din hija deċizjoni storika għar-residenti fin-Nofsinhar tal-pajjiż, li wara snin sħaħ ibatu minn konsegwenzi serji kkaġunati mill- heavy fuel oil , minn issa 'l quddiem se jkunu qed igawdu minn arja aktar nadifa" saħaq Silvio Parnis.

Id-Deputat Laburista fakkar kif erba' snin ilu l-poplu kien affaċċjat b'deċizjoni serja ħafna: dik li jemmen fil-pjan li kien qiegħed jippreżenta Joseph Muscat jew jemmen fil-qtiegħ ta' qalb u n-negattività ta' Simon Busuttil.

"Dak iż-żmien il-poplu għażel li b'mod konviċenti jersprimi l-fiduċja tiegħu f'Joseph Muscat u llum qed jikkonfermaw kemm kienet deċizjoni għaqlija, fejn mhux biss qed igawdu mir-roħs fil-kontijiet kif kien imwiegħed, imma wkoll minn arja nadifa" qal Silvio Parnis.

It-tmiem darba għal dejjem tal- heavy fuel oil huwa l-aħħar minn sensiela ta' żvillupi importanti f'dan is-settur, flimkien mal-għeluq tal-eqdem Power Station f'Delimara, it-twaqqiegħ taċ-ċumnija u iż-żarmar tal- Power Station tal-Marsa.

Silvio Parnis temm jgħid li quddiem dan kollu huwa konvint li l-poplu Malti, inkluż ir-residenti fin-naħa ta' isfel ta' Malta qed ikomplu japprezzaw id-differenza pożittiva li qiegħed jagħmel f'ħajjithom Gvern Laburista mmexxi minn Joseph Muscat, li mhux biss indirizza l-inkonvenjent soffert matul is-snin, imma fuq kollox il-kwalità ta' saħħithom.

Tazza te f'arja nadifa


Il-ħemda tal-lejl inbidlet f'ħoss ta' splużjonijiet f'Ħal Luqa, hekk kif gass li ħareġ minn ċilindru wassal għall-problemi f'ħanut tal-pastizzi.

Fortunatament ħadd ma weġġa' meta b'kollox seħħew tliet splużjonijiet għall-ħabta tas-sagħtejn ta' dalgħodu.

Ir-residenti li jgħixu f'appartamenti fuq il-ħanut kienu evakwati.

Ħaddiema tat-tifi tan-nar ikkontrollaw is-sitwazzjoni imma xejn ma jnaqqas mix-xokk dalgħodu.

Infatti waħda mill-ħaddiema waslet il-ħanut u spiċċat imbikkma xħin rat din ix-xena quddiemha.

It-triq ewlenija tar-raħal tinsab magħluqa.

Fuq il-post hemm Pulizija esperti u nies li nġabru bilkemm jistgħu jemmnu kif inqered il-ħanut.

Splużjonijiet għand tal-pastizzi


Il-Kamra tal-Kummerċ, l-Intrapriża u l-Industrija ta' Malta flimkien mal-Bank of Valletta p.l.c. organizzaw l-avveniment 'Negozju Ġdid b'Saħħtu, Għodda għas-Suċċess', bħala parti mill-Ġimgħa tal-SMEs f'Malta għall-2017 nhar l-Erbgħa, 4 ta' Ottubru.

L-avveniment b'attendenza tajba, kien immirat biex jinkoraġġixxi liż-żgħażagħ jaqbdu r-rotta ta' negozju ġdid u jsiru imprendituri.

Matul l-avveniment il-Kamra tal-Kummerċ ta' Malta flimkien mal-Bank of Valletta nedew 'Sett ta' Għodod għall-SMEs' tal-Kamra tal-Kummerċ ta' Malta u l-BOV. http://www.maltachamber.org.mt/en/sme-toolkit

Is-Sett ta' Għodod għall-SMEs huwa mmirat lejn il-ġenerazzjoni aktar żagħżugħa bil-potenzjal ta' ambizzjonijiet ta' negozju ġdid u se jkun ta' gwida għalihom fil-fażijiet kruċjali tat-teħid ta' deċiżjonijiet dwar l-istabbiliment tal-kumpanija, bħall-Pjan tan-Negozju, l-Akkwist tal-Finanzi, Legali, Kredenzjali Ekoloġiċi u Kummerċjalizzazzjoni.

Meta kellem lill-udjenza ta' imprendituri żgħażagħ li jaspiraw għal negozju ġdid, il-fundatur u Kap Eżekuttiv ta' New York Best Tommy Diacono spjega kif l-istabbiliment ta' negozju mill-qiegħ nett kien ta' sfida imma fl-istess ħin ta' sodisfazzjon kbir fit-tul.

Huwa rrakkonta l-istorja ta' kif il-kumpanija tiegħu mxiet minn bidu umli ħafna, sakemm stabbilixxiet lilha nnifisha fis-settur tal-catering fi żmien ftit snin.

Is-Sur Diacono qal li d-dedikazzjoni tiegħu u l-viżjoni biex jagħmel l-affarijiet differenti kienu s-sigriet wara s-suċċess tad-ditta tiegħu.

Il-fundatur u Kap Eżekuttiv ta' 'Think' Bjorn Azzopardi indirizza wkoll l-avveniment u tkellem dwar l-esperjenza tiegħu fl-istabbiliment tan-negozju tiegħu u l-isfidi li ltaqa' magħhom tul it-triq.

Huwa spjega kif il-kumpanija tiegħu bdiet tiddisinja u tiżviluppa l-websajts fl-2003 imma malajr espandiet biex issa toffri portafoll sħiħ ta' servizzi relatati mal-web.

Azzopardi qal li bid-determinazzjoni u bid-dedikazzjoni, flimkien mat-tim tiegħu, huwa rnexxielu joħloq niċċa fis-suq diġitali lokali.

Filwaqt li ta merħba lill-udjenza żagħżugħa, il-President tal-Kamra tal-Kummerċ ta' Malta Frank V. Farrugia qal li kemm fl-istadji bikrija tan-negozju l-ġdid, kif ukoll fi kwalunkwe stadju ieħor tal-istabbiliment tan-negozju, dejjem ikun hemm ċirkostanzi li jġiegħlu lill-imprenditur jiddubita jekk l-isforz u s-sagrifiċċju humiex vallapena.

"Minkejja l-isfidi li jidhru kważi impossibbli, l-isforz ikun vallapena ladarba n-negozju jkun sab saqajh.

Żommu raskom 'il fuq u ppersistu.

Oħolmu kbir, aħdmu iebes, uru lilkom infuskom u kunu ċerti li tinstemgħu.

Kunu ċerti li tisfruttaw l-għajnuna u l-gwida kollha li tistgħu tieħdu mill-ħafna organizzazzjonijiet u mill-inizjattivi kontinwi mmirati biex jappoġġjaw lin-negozji l-ġodda," qal is-Sur Farrugia.

Meta tkellem waqt l-introduzzjoni tiegħu, Albert Frendo, Chief Credit Business Development Officer fil-Bank of Valletta qal, "Huwa ta' sodisfazzjon kbir għalina li qegħdin hawn illum mal-kollegi tagħna mill-Kamra tal-Kummerċ, biex inniedu s-Sett ta' Għodod għall-SMEs.

Din hija biċċa importanti mill-mużajk ta' appoġġ li jingħata lin-negozji ġodda u lill-SMEs, li huma kontributuri ewlenin għall-ekonomija Maltija.

Bħala l-Bank għall-SMEs, il-Bank of Valletta ilu jappoġġja lil dawn l-imprendituri mhux biss permezz ta' finanzjament imfassal apposta imma wkoll permezz tal-Uffiċċju Rappreżentattiv tal-UE tagħna fi Brussell biex jgħinhom jisfruttaw il-fondi ċentralizzati tal-UE u jieħdu vantaġġ mill-opportunitajiet disponibbli.

Dan ippermettilna wkoll li nniedu servizzi innovattivi fis-suq, inkluż l-għodda ta' finanzjament li jaqsmu r-riskju mill-Fondi tal-UE bħall-BOV JAIME Financing Package u l-predeċessur tiegħu l-BOV JEREMIE Financing Package."

Huwa kompla jgħid li, "Filwaqt li nirringrazzjaw lill-Kamra tal-Kummerċ għall-koordinazzjoni tal-isforzi biex dan il-proġett jiġi rrealizzat, min-naħa tagħna, aħna ntennu l-impenn tagħna li nkomplu nsaħħu l-kollaborazzjoni tagħna mal-Kamra tal-Kummerċ biex noħolqu aktar opportunitajiet li jappoġġjaw lil dawn il-parteċipanti fit-twessigħ tal-opportunitajiet tagħhom, b'mod responsabbli u sostenibbli."

Wara segwiet id-diskussjoni permezz tal-panel bil-kontribuzzjoni tad-Direttur Ġenerali tal-Kamra tal-Kummerċ ta' Malta Kevin J. Borg, il-Maniġer tal-Microsoft Innovation Centre Mary Downing, il-Kap Eżekuttiv tal-Junior Achievement Young Enterprise Julian Azzopardi, il-Kap Finanzjarju ta' Intact Nicole Cassar u s-Senior Associate ta' Camilleri Preziosi Advocates Andrei Vella.

Fi tmiem l-avveniment, il-Ministru għall-Ekonomija Chris Cardona qal li, "Bħalissal-ekonomija ta' pajjiżna hija l-aqwa fl-Ewropa, u l-għan tagħna li jmiss huwa li niddedikaw l-isforzi tagħna biex nittrasformaw lil Malta fi Gżira ta' intraprenditorija u sofistikazzjoni teknoloġika.

Il-Ministeru għall-Ekonomija huwa ħerqan biex jgħin lit-talent lokali u aħna nirrikonoxxu li issa huwa ż-żmien biex inrawmu ekosistema tal-intraprenditorija, u nagħmlu l-kontribuzzjoni tagħna fil-bini ta' soċjetà innovattiva għanja.

It-tnedija tas-Sett ta' Għodod għall-SMEs hija definittivament pass tajjeb ħafna fid-direzzjoni t-tajba."

Negozju Ġdid b'Saħħtu, Għodda għas-Suċċess fil-Ġimgħa tal-SMEs f'Malta


Il-Presidenza Maltija se tkun waħda mill-iktar importanti f'dawn l-aħħar 40 sena, għax Malta għandha l-għarfien meħtieġ fl-isfond tal-immigrazzjoni rregolari.

Hekk stqarr il-Kummisarju Ewropew Dimitris Avramopoulos waqt konferenza tal-aħbarijiet flimkien mal-Ministru għall Intern Carmelo Abela.

Il-Ministru Abela qal li trid tingħata aktar importanza lejn ir-rotta bejn il-Libya u l-Italja.

Tkellem ukoll dwar is solidarjetà flessibli u kif din għadha tkun attwata fuq livell Ewropew, anke fejn jidħol l-ażil.

Il-kummisarju Ewropew qal li l-Presidenza Maltija se jkollha sfida fejn jidħlu l-immigrazzjoni, is-sigurtà u anke fruntieri.

Wieghed li l-UE se tkun qed tagħti l-appoġġ kollu lil pajjiżna.

Il-Presidenza Maltija "waħda mill-iktar importanti fl-aħħar 40 sena"


Il-Malta Football Association appuntat lil Peter Busuttil fil-kariga ta' Supporters Liaison Officer.

Dan ifisser li se jkun qed jidjaloga mal-partitarji tal-futbol u joffri għajnuna fi problemi li jistgħu jiltaqgħu magħhom waqt l-impenji tagħhom fil-klabb u waqt il-partiti tagħhom fl-istadia lokali.

Dan għandu jgħin biex il-leħen tal-partitarji jkollu mezz aħjar u jasal għand l- Assoċjazzjoni u l-awtoritajiet kompetenti.

Is-Sur Busuttil se jkun qed jieħu ħsieb ukoll ir-rwol ta' Disability Access Officer.

Dan l-irwol se jkun qed jaġevola aktar l-aċċessabilita' tal-persuni b'diżabilita' biex l-MFA tara kif tista' ttejjeb il-faċilitajiet tagħha u tħaddan il-prinċipji ta' 'Football For All.'

Din il-kariga tħares biex l-interessi ta' dawk kollha li huma involuti fil-futbol lokali jiġu mħarsa u rispettati.

F'kumment li ta fuq din il-ħatra, Norman Darmanin Demajo, President tal-MFA, qal: "Qed nevolvu minn perjodu ta' awsterità għal wieħed li fih qed nofru aktar opportunitajiet.

Dan kollu qed jagħti messaġġ ħafna aktar ċar tal-bżonn ta' aktar aċċess għall-persuni bi bżonnijiet speċjali biex nagħmlu l-futbol aktar aċċessibbli għal kulħadd."

Peter Busuttil maħtur Supporters Liaison Officer tal-MFA


Żewġ spetturi ta' JobsPlus qrib ħafna tal-Partit Nazzjonalista jinsabu f'nofs l-investigazzjoni, li ssemmiet mill-Ministru Chris Cardona fil-Parlament ilbieraħtlula, dwar allegata vendikazzjoni li twettqet ma' sid ta' ħanut fis-Swieqi wara li dan laqa' lil Simon Busuttil bil-kumment li llum żgur ma tistax tilmenta dwar in-negozju fil-pajjiż.

L-Orizzont tirrapporta li waqt li ġimgħa ilu l-Kap tal-PN kien qed idur il-ħwienet jippreżentalhom il-proposta li tissuġġerixxi tnaqqis fit-taxxa fuq il-qligħ għan-negozji żgħar, in-negozjant qallu bla tlaqliq li hu m'għandux għax igerger u ssuġġerilu li ma jibqax ikun negattiv f'dan ir-rigward.

L-ORIZZONT informat li l-għada stess Pierre Farrugia, Kunsillier tal-PN fiż-Żurrieq, u raġel ieħor, it-tnejn spetturi ma' JobsPlus, marru f'dan il-ħanut partikolari meta lanqas kellhom ikunu fil-lokal.

Dakinhar huma kienu qegħdin jagħmlu spezzjonijiet f'siti li m'għandhom xejn x'jaqsmu ma' ħwienet tal-merċa, kif inhu dan il-ħanut fis-Swieqi.

Għaldaqstant qed jiġu akkużati li ħarġu minn triqithom u xogħolhom biex jagħmlu l-allegata vendikazzjoni f'isem il-PN.

Ħajr lill-Orizzont

Żewġ spetturi qrib tal-PN f'nofs l-investigazzjoni fuq is-sid tal-ħanut fis-Swieqi


Il-Kummissarju tal-Pulizija permezz ta' stqarrija avża li nhar is-Sibt 29 ta' Lulju, 2017, bejn id-disgħa u nofs ta' filgħaxija u l-ħdax u nofs ta' filgħaxija, ser jingħalqu bosta arterji tat-traffiku, sabiex tkun tista' tinżamm il-wirja tan-nar tal-ajru, relatata mal-festa ta' St. Venera.

L-arterji prinċipali li ser ikunu magħluqa huma:

Il- b ypass tal-Imrieħel direzzjoni lejn il- bypass tal-Marsa (minn fejn l-uffiċini tal-MFSA).

Il- bypass tal-Marsa minn ma' Triq Aldo Moro, il-Marsa (it-telgħa biswit is-sezzjoni tal-Kavallerija tal-Pulizija).

Triq Aldo Moro ser tibqa' aċċessibli għat-traffiku.

Il- bypass tal-Marsa, direzzjoni lejn il-mina ta' S Venera u direzzjoni lejn il- bypass tal-Imrieħel.

Triq il-Kbira San Ġużepp, St. Venera u parti minn Triq il-Kbira San Ġużepp

Triq il-Kanun, St. Venera

Il-pubbliku ser ikun jista' jagħmel użu, mingħajr ebda restrizzjoni, minn dawn l-arterji prinċipali:

Triq il-Kappillan Mifsud, St.Venera.

Triq il-Wied ta' Birkirkara, l-Imsida.

Triq Misraħ il-Barrieri, St. Venera.

Triq l-Imdina, Birkirkara.

Triq Aldo Moro, il-Marsa.

Triq Diċembru Tlettax, il-Marsa.

Il-mini ta' St. Venera (direzzjoni lejn il- bypass tal-Marsa).

Huwa importanti li t-traffiku li għaddej lejn id-direzzjoni tal- b ypass tal-Imrieħel għan-naħa t'isfel ta' Malta ( southbound ), li jinkludi wkoll l-Ajruport, għandu jsib rotta alternattiva bħal Ħaż-Żebbug, fost oħrajn.

Ara liema toroq se jingħalqu b'rabta mal-festa ta' Sta Venera


Stephen Falzon, mwieled r-Renju Unit u jgħix Ħal-Balzan, tressaq il-qorti akkużat li seraq żewġ spiżeriji waqt li kien fil-pusses t'arma tan-nar.

Waħda minn dawn is-serqiet saret nhar il-Ħamis.

Falzon kien arrestat fuq konnessjoni ma serqa li saret fi spiżerija fin-Naxxar li saret nhar il-Ħamis filgħaxija.

Skont raporti fl-ispiżerija daħlu żewġ persuni mgħammda u talbu l-flus lill-kaxxiera.

Milll-investigazzjonijiet tal-Pulizija rriżulta li Falzon kien involtu f'serqa minn spiżerija li saret fl-Iklin fi Frar ta' din is-sena.

Falzon wieġeb mhux ħati għall-akkużi miġjuba kontrih ; akkużi ta' serq, li żamm persuni kontra l-volontà tagħhom, li kien fil-pusses t'arma tan-nar u li ma kellux liċenzja għall-arma tan-nar.

Għad mhux magħruf jekk persuni oħra se jitressqu l-qorti akkużati b'involviment ta' serq.

Il-kumpilazzjoni dwar il-każ għadha għaddejja.

Akkużat li seraq minn żewġ spiżeriji u kellu arma tan-nar


It-tletin ta' Ġunju ta' din is-sena jfisser ukoll tmiem l-ewwel esperjenza ta' Malta fit-tmun tal-Presidenza tal-Unjoni Ewropea.

Kienu sitt xhur li matulhom Malta kienet fit-tmun tal-aġenda Ewropea u għal iktar minn darba l-lenti kienet fuq pajjiżna fejn iltaqgħu mexxejja ewropej, uffiċjali tal-Unjoni Ewropea, burokratiċi u esperti.

Bit-tmiem tal-Presidenza jfisser ukoll li ssir analiżi dwar dak li nkiseb u dak li seta' nkiseb iktar huma diversi l-ġurnalisti li jagħmlu l-analiżi tagħhom.

Numru ta' ġurnalisti flimkien għamlu l-analiżi tagħhom għall-ġurnal Politico.

Marka tajba għall-Presidenza Maltija


Is-sena li għaddiet, il-Gozo Channel għamlet profitt ta' €1,863,789.

Ħabbar dan il-Ministu għal Għawdex Anton Refalo fil-Parlament fi tweġiba għal mistoqsija Parlamentari tad-Deputat Laburista Anthony Agius Decelis.

Fit-tweġiba tiegħu, Refalo nnota wkoll kif il-qliegħ sostanzjali tal-Gozo Channel – illum Gozo Channel Operations Limited – jikkuntrasta bil-kbir mal-operat tal-istess kumpanija lura fl-2012.

Fil-fatt fl-aħħar sena ta' amministrazzjoni Nazzjonalista, il-Gozo Channel irreġistrat telf ta' miljun, sitt mija u tletin elf, tliet mija u tlieta u disgħin ewro.

Telf li mhux talli nġieb fix-xejn, talli ddawwar fi profitt b'saħħtu.

Qabża ta' qrib it-tliet miljun ewro u nofs.

Profitt b'saħħtu għall-Gozo Channel


Trakk ħa n-nar ġo fabbrika abbandunata tal-konkos f'Ta' Qali għall-ħabta tat-15.00.

Fuq il-post issejħu membri tal-protezzjoni ċivili li kkontrollaw is-sitwazzjoni minnufih.

Ħadd ma weġġa' f'dan l-inċident.

Trakk jieħu n-nar ġo fabbrika abbandunata f'Ta'Qali


Brian Buttigieg, eks-manager tal-KFC tal-Gżira, ingħata s-sentenza t'erba' snin ħabs u ġie mmultat tletin elf ewro.

Dan wara li nstab ħati ta' ħasil ta' flus, meta kien jirċievi l-flus mingħand il-klijenti u ma jagħtihomx irċevuta għax kien jipproċessa l-ordnijiet b'mod qarrieqi.

Jissostanzjaw dawn l-allegazzjonijiet, li tagħhom instab ħati, kien hemm filmati minn CCTV u sistema kompjuterizzata li tirrekordja t-tranżazzjonijiet kollha li jsiru.

Minn meta beda jħaddem din is-sistema fis-Sajf tal-elfejn u ħdax, l-imputat ħa aktar minn tlieta u sittin elf ewro.

Ma' dawn, bl-istess sistema, ħa wkoll flus minn meta kien jaħdem fil-KFC tal-Ajruport – biex b'kollox is-somma laħqet il-mija u sittin elf ewro.

Minn investigazzjoni li saret mill-amministrazzjoni tal-kumpanija ħareġ ukoll il-każ ta' Joanne Cutajar, li fiż-żmien li kien manager fil-KFC tal-Gżira kienet toħroġ miegħu, u li b'din is-sistema ta' ħasil ta' flus ħadet aktar minn tnax–il elf ewro.

Biex wara li kkunsidrat il-provi u x-xhieda, il-Qorti sabet lill-koppja ħatja tal-akkużi, u kkundannathom għal sitt snin ħabs u ħamsin elf ewro multa bejniethom.

Koppja ħatja ta' ħasil ta' flus minn fejn kienu jaħdmu


Joanna Williams ta' 36 sena mill-Iskozja tressqet il-Qorti akkużata li heddhet uffiċjali tal-Puluzija u manager ta' lukanda bejn il-lejl tal-Ħamis u l-Ġimgħa li għadda f'San Ġiljan.

Il-prosekuzzjoni mmexxija mill-Ispettur Kevin Pulis spjega li Williams ma tħallietx tidħol fil-lukanda peress li ma kinitx residenti hemm.

Kien dak il-ħin li nħolqot kommossjoni u heddet kemm lill-manager tal-lukanda u anke uffiċjali tal-Pulizija.

L-avukat tal-għajnuna Noel Bartolo spjega kif meta seħħ il-każ hija kienet fis-sakra u saħaq li Williams iddispjaċieha b'dak li ġara u skużat ruħha.

Williams ngħatat l-libertà bil-kundizzjoni li ma tagħmel l-ebda reat fi żmien sena.

Dan flimkien ma' multa ta' €800 li trid titħallas fi żmien sitt xhur.

Minn żjara fejn sħabha tispiċċa l-Qorti


Iż-żieda fil-kwalità u fil-volum tal-proprjetà fl-aħħar ħames snin, kif ukoll skemi soċjali maħruġa mil-Gvern, wasslu sabiex in-nies investew iktar fil-qasam tal-proprjetà.

Riżultat ta'dan fl-ewwel sitt xhur tas-sena n-nutara raw żieda ta' 23% fl-ammont ta' riċerki mitluba għall-konvenji li saru.

Din iż-żieda ssarfet fi dħul akbar ta' 43% għall-gvern meta mqabbel mal-istess sitt xhur tas-sena ta' qabel.

In-Nutar Malcolm Mangion spjegalna li għalkemm wieħed jista' jaħseb li dan seta' kien minħabba żieda fit-tariffi, dan mhux neċessarjament korrett.

Il-bidla fil-liġi tal-wirt ukoll għenet lin-negozjati jimxu b'iktar ħeffa, qal Mangion, li fisser kif bil-liġijiet ta' qabel, ħafna propjetajiet kienu jispiċċaw mitluqa minħabba l-kumplikazzjonijiet li jinqalgħu.

In-Nutar innota kif programmi innovattivi oħra li ħoloq il-gvern ikkontribwixxew għaż-żieda fid-dħul, fosthom il-Programm ta' Ċittadinanza b'Investiment li attira investiment fi propjetà iktar lussuża, l-iskema tal-First Time Buyers, li għenet żgħażagħ jagħmlu l-ewwel pass u jinvestu f'propjeta u kif ukoll skemi soċjali oħra li qed iwasslu biex iktar persuni ikunu sidien tad-djar tagħhom.

Żieda fl-attività fis-suq tal-proprjetà


Infrastructure Malta ser twettaq għadd ta' xogħlijiet matul il-lejl fi Triq tal-Balal bejn in-Naxxar u San Ġwann, u fil-Marsa-Hamrun Bypass bejn il-mini ta' Santa Venera u Triq Aldo Moro, bħala parti minn żewġ proġetti differenti biex titjieb il-kwalità u l-effiċjenza ta' dawn ir-rotot ewlenin.

Dawn ix-xogħlijiet tat-toroq bil-lejl, bejn it-20:00 u s-06:00 tal-għada, ser jibdew it-Tnejn filgħaxija u jkomplu għaddejjin matul il-ġimgħa.

Partijiet minn dawn it-toroq, u t-toroq li jingħaqdu magħhom, jistgħu jkunu magħluqa waqt dawn il-ħinijiet sabiex tiġi mħarsa s-saħħa u s-sigurtà ta' dawk li jivvjaġġaw minn dawn it-toroq, u tal-ħaddiema.

It-toroq ikunu miftuħin mill-ġdid kull filgħodu mis-06:00 'l hemm.

Uffiċjali tal-immaniġġjar tat-traffiku ser ikunu fl-inħawi sabiex jiggwidaw lill-pubbliku lejn rotot alternattivi.

Dawk li jivvjaġġaw minn dawn l-inħawi għandhom isegwu d-direzzjonijiet temporanji, fosthom limiti ta' veloċità mnaqqsa, li qed jiġu murija b'tabelli mal-ġnub tat-triq.

Il-proġett ta' titjib ta' Triq tal-Balal jinkludi l-iżvilupp tat-tielet korsija matul it-triq kollha, sabiex titwessa' l-karreġġjata li tagħti lejn in-nofsinhar, fid-direzzjoni minn Naxxar u l-Għarghur lejn San Ġwann.

Infrastructure Malta qed tibni mill-ġdid ukoll l-erba' roundabouts li hemm f'din it-triq, biex jiddaħħlu bypass lanes ġodda u konnessjonijiet aħjar bejn it-toroq li jingħaqdu flimkien f'dawn il-ħoloq.

It-twessigħ tat-triq flimkien mat-titjib fir- roundabouts ser inaqqsu l-ħin tal-ivvjaġġar f'din ir-rotta kif ukoll f'għadd ta' toroq li jinfdu fiha, fosthom Triq ta' L-Ibraġ, li tgħaqqad l-inħawi ta' L-Ibraġ u tal-Madliena fis-Swieqi ma' San Ġwann u Triq M.Murray, li twassal mill-inħawi tal-Birguma u Tat-Tarġa fin-Naxxar, u mill-Għargħur, lejn Triq tal-Balal.

Il-ħidma fil-Marsa-Ħamrun Bypass, li bdiet aktar kmieni din is-sena, tinkludi l-bini mill-ġdid ta' din it-triq arterjali b'erba' korsiji, sabiex titwessa b'żewġ korsiji ġodda, waħda kull naħa.

Waħda minn dawn iż-żewġ korsiji ser tneħħi x-xkiel hekk kif toħroġ mill-mini ta' Santa Venera, fid-direzzjoni lejn il-Marsa.

Bħalissa żewġ korsiji li joħorġu minn taħt il-mina jidjiequ għal korsija waħda, sitwazzjoni li toħloq ħafna diffikultajiet għal dawk li jkunu sejrin lejn in-nofsinhar tal-pajjiż.

In-naħa l-oħra, fil-karreġġjata li mill-Marsa u Ħal Qormi twassal għall-mini ta' Santa Venera u l-Bypass tal-Imrieħel, il-korsija ġdida li ser tiżdied b'dan il-proġett ser twassal biex minn Ħal Qormi tibqa' għaddej dritt lejn l-Imrieħel mingħajr il-bżonn li taqleb minn korsija għal oħra.

Dan ifisser inqas riskji ta' aċċidenti.

Il-proġett jinkludi wkoll l-iżvilupp ta' sistemi ġodda tat-tqassim tas-servizzi ta' l-ilma, elettriku u telekomunikazzjoni u sistemi tad-drenaġġ, taħt il-livell tat-triq, il-bini mill-ġdid tas- central strip b'sistemi ta' crash barriers u dwal ġodda, kif ukoll 1.7 kilometri ta' bankini ġodda.

Aktar tagħrif jew għajnuna dwar dawn ix-xogħlijiet jistgħu jinkisbu minn Infrastructure Malta fuq 2334 1000 jew [email protected] .

Xogħlijiet bil-lejl f'Tal-Balal u l-Marsa-Ħamrun Bypass


Bejn l-2013 u l-2019 madwar €24 miljun f'krediti tat-taxxa ingħataw lura lil 9,360 benefiċjarju grazzi għall-iskema Get Qualified li tgħid biex persuna tikseb ħiliet u kwalifiki.

In-numru ta' benefiċjajri trippla meta mqabbel mal-perjodu ta' bejn l-2006 u l-2012, fejn kien hemm ftit aktar minn 3,700 benefiċjarju li bejniethom ingħataw madwar 11–il miljun u ħames mitt elf ewro.

Din l-iskema tal-Malta Enterprise, amministrata mill-Ministeru għall-edukazzjoni u x-Xogħol permezz tal-Kunsill Nazzojnali tal-Ħiliet, hija applikabbli wara kors ta' studji li jwassal għal korsijiet ta' ċertifikazzjoni, diploma, grad jew post-gradwat.

Mat-tlestija b'suċċess tal-kors, l-istudent jibbenefika minn kreditu ta' taxxa biex jirkupraw parti mill-ispejjeż li jsiru.

Il-Ministru għall-Edukazzjoni Owen Bonnici qal li din l-iskema tgħin lill-istudenti jkomplu l-istudji u jwittu t-triq għal karriera sostenibbli.

L-Onor.

Bonnici stqarr: "Qed naraw li din l-iskema qed jeħduha iktar u iktar persuni, hawnhekk qed nitkellmu fuq nies li aħna qed inħeġġuhom biex ikomplu jitħarġu, ikomplu jitgħalmu, ikomplu jieħdu kwalifiki biex ikomplu jimxu 'l quddiem fil-karriera tagħhom u magħhom ikompli jimxi l-quddiem pajjiżna.

B'dawn it-tip ta' skemi jiena konvint li se jsir ħafna ġid fil-familji tagħna għaliex qed ikomplu insaħħu r-riżorsi umani li għandna f'pajjiżna."

Il-Ministru ghall-Ekonomija Silvio Schembri qal li fl-isfond tas-suċċess ekonomiku ta' pajjiżna huwa kruċjali li l-Gvern jibqa' jinvesti fil-ħiliet tal-ħaddiema.

Żied jgħid li l-Gvern se jibqa' jsaħħaħ skemi eżistenti u fejn meħtieġ jiġu introdotti skemi oħrajn ġodda sabiex jinħolqu aktar opportunitajiet simili.

Jittrippla n-numru ta' benefiċjarji tal-'Get Qualified Scheme'


Il-Ministru għall-Edukazzjoni u x-Xogħol Owen Bonnici żar l-iskola tal-Alternative Learning Programme (ALP) li tifforma parti mill-Kulleġġ San Tumas More bħala parti minn serje ta' żjarat fl-iskejjel u istituzzjonijiet edukattivi ta' pajjiżna.

Dan il-programm huwa uniku fix-xorta tiegħu u huwa offrut biss f'din l-iskola.

Il-Ministru Owen Bonnici faħħar ix-xogħol li jsir fl-ALP u saħaq fuq l-importanza li tiġi "offruta edukazzjoni alternattiva għall-istudenti tagħna, billi nipprovdulhom il-possibbiltà li jfittxu triq vokazzjonali.

Kulħadd għandu ħiliet differenti, u permezz ta' dan il-programm qegħdin noffru l-istudenti taħriġ f'oqsma varji u esperjenza hands-on, b'mod li nipprovdulhom l-għodod neċessarji biex jiffurmaw il-futur tagħhom."

L-ALP tipprovdi opportunitajiet alternattivi għall-istudenti permezz tas-suġġetti vokazzjonali, filwaqt li jissaħħu l-ħiliet u kompetenzi relevanti, li 'l quddiem jippreparawhom għal edukazzjoni ogħla, kemm f'għarfien prattiku, kif ukoll teoretiku.

L-ALP hu ċentru vokazzjonali u kreattiv li joffri ħafna xogħol applikat u opportunitajiet prattiċi, bl-għajnuna ta' numru ta' programmi u korsijiet.

L-ALP tħejji l-istudenti għall-ħtiġijiet tas-soċjetà tal-lum u ta' għada, li kuljum qed titlob għal aktar ħaddiema mħarrġa u kompetenti.

Il-programm huwa għal studenti li qegħdin fl-aħħar sena tal-edukazzjoni formali (Year 11) u jista' jiġi segwit għal sentejn.

Hemm ukoll l-ALP+ li huwa wkoll disponibbli għal studenti bejn l-età ta' 16 u 18.

Dr Owen Bonnici kellu wkoll laqgħa mal-Kap tal-Iskola, Edukaturi u l-persunal tal-ALP fi ħdan il-Kulleġġ ta' San Thomas More f'Raħal Ġdid.

Il-Ministru Owen Bonnici jisħaq dwar l-importanza tat-tagħlim tas-suġġetti vokazzjonali u applikati fis-sistema edukattiva


Clayton Micallef kien jagħmel parti mill-Armata Maltija 1st Regiment C special duties company.

Fl-2004, għadda minn inċident sfortunat li wasslu għal ħsara kbira fil-korda spinali li ħallietu ipparalizzat minn għonqu 'l isfel.

Minħabba li ma jistax iċaqlaq idejh u saqajh, Micallef għandu ħtiġijiet kumplessi ħafna biex jieħu l-kura minħabba n-nuqqas ta' mobbilta' tiegħu.

Kien jeħtieġ għajnuna kontinwa iżda dan it-tip ta' servizz kien ineżistenti dak iż-żmien.

Iżda minkejja d-diffikultajiet kollha huwa irsista biex jinħoloq dan it-tip ta' servizz ta' kura biex b'hekk fl-2010, ingħataw fondi għal proġett pilota sabiex tiġi varata din it-tip ta' kura li permezz tagħha seta' jgħix fil-kumdità ta' daru.

Micallef ta ukoll sehmu f'attivitajiet ta' ġbir ta' fondi kif ukoll fi programmi televiżivi bl-għan li joħloq għarfien dwar kwistjonijiet ta' diżabilità u kwistjonijiet oħra soċjali.

Fl-2012, Micallef iddeċieda li jkompli l-istudji tiegħu permezz ta' Baċellerat fil-Psikoloġija.

Minħabba nuqqas ta' aċċessibiltà għall-ħtiġijiet speċifiċi tiegħu, ma setax jattendi l-lectures fl-Università b'mod regolari u beda jħabbat wiċċu ma' tfixkil li b'mod regolari jgħaddu minnu l-persuni bi bżonnijiet bħal tiegħu.

Għaldaqstant beda jirsisti u għadu s'issa jfittex li jiltaqa' mal-persuni rilevanti sabiex iġib it-tibdil meħtieġ f'dan il-qasam.

Fil-fatt fl-2013 kiseb fondi mid-Dipartiment tal-Edukazzjoni sabiex tiġi introdotta l-istruttura meħtieġa kif ukoll isir audio recording tal-lectures.

Minkejja d-diffikultajiet, fl-2018, Micallef temm il-Baċellerat tiegħu fil-Psikoloġija u beda jsegwi kors f'livell ta' Masters mal-Università ta' Aberdeen fl-Iskozja.

Clayton Micallef onorat fl-ordni tal-mertu nazzjonali


Il-viċi kap tal-Oppożozzjoni Mario de Marco it-Tlieta filgħaxija oġġezzjona għall-fatt li l-Ministru għas-Saħħa Chris Fearne wieġeb mistoqsijiet supplimentari li ma kellhomx x'jaqsmu mal-mistoqsijiet oriġinali tiegħu li kienet dwar sponsorships .

Dr Demarco qalL "Dan mhux mod kif għandu jiġi kondott il-ħin tal-mistoqsijiet parlamentari.

Il-ħin tal-mistoqsijiet parlamentari mhuwiex għall-messaġġi promozzjonali.

Jien għamilt mistoqsija parlamentari 20 minuta ilu fejn tlabt ħaġa bażika – lista ta' sponsorships .

Għaddew 20 minuta fejn smajna mistoqsijiet supplimentari li m'għandhom x'jaqsmu xejn mas-suġġett, u l-Ministru jagħtina l-lista tas-servizzi ta' Mater Dei biss kien jonqsu, u għadna ma nafu xejn fuq domanda hekk bażika dwar l-isponsorships."

L-iSpeaker Anġlu Farrugia ġibed l-attenzjoni ta' Dr de Marco li s-Sedja ma tidħolx fil-kontenut tar-risposta li jagħti ministru.

"Int kont ministru u taf.

Meta jsiru domeandi supplimentari, hemm rulings speċifiċi ta' xi għaxar speakers fejn il-ministru jagħżel hu jekk jirrispondix id-domanda."

De Marco qal li huwa ma kienx qed jikkonfronta lis-sedja u appella lil kull deputat biex ma joqgħodux jaħlu l-ħin tal-ministru."

Il-Ministru Chris Fearne qal li huwa jiskanta kif de Marco qal li huwa ħela ta' ħin li huwa (il-ministru) jitkellem dwar mediċina tal-kanċer, fuq l-istikki tad-dijabete u affarijiet li jolqtu lin-nies.

"Dawn huma l-affarijiet li jimpurtaw lin-nies, Onor. De Marco!"

Il-ministru qal li numru mill-mistoqsijiet supplimentari saru mill-kollegi tiegħu u dan juri kemm il-Partit Nazjzonalisrta huwa maqsum anke għax anqas jiddeċiedu min jagħmel mistoqsijiet supplimentari jew le.

Mr Fearne qal li fil-Kamra, l-Oppożizzjoni m'għandhiex is-supremazija li l-mistoqsijiet jagħmluhom huma biss.

"Jekk il-backbenchers tal-gvern iridu jagħmlu l-mistoqzijiet, jiena nweġibhom bħal ma nwieġeb il-mistoqsijiet tal-Oppożizzjoni."

De Marco joġġezzjona li l-poplu jkollu t-tagħrif li jimpurtah


Il-kulur aħmar ma fisser xejn għal dan is-sewwieq ta' taxi, li baqa' għaddej b'veloċità massima, jekk mhux eċċessiva, f'Ħal Luqa.

Imnalla inżerta' li sewwieq ta' rota ma qabadx u qasam it-triq malli d-dawl qaleb aħmar.

Ara l-filmat imtella' minn Malta Roads.

Tat-taxi jibqa' għaddej


Gawdi il festi, gawdi l-ħajja...#getacab.

Jekk se ssuq, tixrobx.

Dan huwa l-messaġġ ewlieni ghal kampanja kontra is-sewqan taħt l-influwenza tax-xorb.

Dalgħodu diversi entitajiet, fosthom il-Pulizija, nies mill-qasam tas-saħħa, mill-protezzjoni ċivili u oħrajn tkellmu favur sewqan responsabbli niedew din il-kampanja bil-għan li jkunu evitati fatalitajiet.

Ingħad li dawn il-kampanji hallew il-frott fl-ahhar erba' snin, u f'dan ix-xahar ta festi s'issa ma kien hemm ebda fatalità f"incidenti tat-traffiku.

Jingħaqdu biex jgħidu: #getacab


Issa li hemm provi li l-perit Toni Bezzina prova jqarraq fl-applikazzjoni tiegħu, il-Prim Ministru Joseph Muscat staqsa x'passi se jieħu l-Kap tal-Oppożizzjoni Simon Busuttil.

F'intervent telefoniku fuq One Radio, il-Prim Ministru innota li f'każ li Bezzina vvinta dettalji biex jagħmel mod li l-applikazzjoni tiegħu tingħata l-permess, dan jikklassifika bħala frodi.

Simon Busuttil jibqa' sieket dwar Toni Bezzina


Għaddiet sena minn meta tnieda l-proġett tal-Kummissjoni Nazzjonali għall-Promozzjoni tal-Ugwaljanza bl-isem ta' "Equality beyond Gender Roles".

Proġett li jippromwovi l-ugwaljanza, lil'hinn mir-rwoli normalment assenjati għal ġeneru partikolari.

Dalgħodu f'lukanda ewlenija f'Tas-Sliema ttella' Business Breakfast li ta stampa ċara ta' fejn wasalna, u fejn irridu naslu.

Fil-preżenza ta' unjins u rappreżentanti ta' kumpaniji privati, kien spjegat kif statistiċi juru li pajjiżi b'miżuri li jgħinu lill-familja huma iżjed kuntenti, u allura l-pretazzjoni tal-impjegati fuq il-post tax-xogħol tkun ħafna aħjar.

F'dan il-kuntest, il-Ministru għad-Djalogu Soċjali, Helena Dalli, sostniet il-bżonn li l-postijiet tax-xogħol ikunu flessibbli għall-ħaddiema.

Dan fi sfond ta' statistika li turi żieda bla preċedent fin-numru ta' nisa fid-dinja tax-xogħol.

Hawnhekk il-Ministru rreferiet għall-miżuri li se jkunu diskussi fiż-żmien li ġej, li jindirizzaw ir-realtà li mhuwhiex biss il-missier li jaħdem għall-familja iżda anki l-omm.

Miżuri bħal sick speċjali għal meta jimirdu t-tfal.

Lejn iżjed bilanċ bejn ix-xogħol u l-familja


Hekk kif illum f'12.00 tressqu l-Qorti Moussa Saha u Ahmed Ali li huma ż-żewġ Libjani akkużati li wettqu l-hijack tal-ajruplan tal-linja tal-ajru Afriqiyah, numru kbir ta' nies inġabru quddiem il-Qorti.

Mhux xena tas-soltu li f'jum il-Milied, għexieren ta' nies jistennew wara l-għatba tal-Qorti biex isegwu dak li jkun għaddej.

Kienu l-bosta li stennew li jintemm is-smigħ tal-każ biex ikunu jistgħu jieħdu ritratt tal-akkużati.

Normalment, il-ħin ta' nofsinhar nassoċċjawh mal-ikla ta' nofsinhar mal-familja iżda jidher li mhux kulħadd iddeċieda li jqatta' dan il-jum tradizzjonalment.

Nies iqattgħu l-Milied quddiem il-Qorti


Id-Deputat Mexxej Chris Cardona qal li Simon Busuttil imdorri jispara bl-addoċċ, u llum ibbaża ruħu fuq invenzjoni li daħħlitu f'ħajt.

Qal li l-Kap tal-Oppożizzjoni u seħbitu qed jigdbu, u fakkar li tranżazzjonijiet bankarji huma traċċabbli bl-Iswift u l-IBAN.

"Jekk tittoppja il-mobile b'ħames ewro u tuża l-bank biex tagħmel tranżazzjoni, dik tibqa hemm għal 40 sena" spjega Caronda bħala eżempju.

Dan kollu juri d-disprament politiku ta' Simon Busuttil.

Ilbieraħ f'hin minnhom qal li l- ownership ta' Egrant huwa sekondraju u kwistjoni irreleavnti.

Dan wara li ilu jispjekola u jitfa tiben fuq in-nar għal iktar minn sena.

Dan huwa riżultat tat-taħwid ta' informazzjoni li qed toħrog minn Daphne Caruana Galizia u sħabha.

Per eżempju, Caruana Galizia qalet li dokumenti ħarġu mill-bank Pilatus sena ilu.

Min-naħa l-oħra simon Busuttil, NET TV u sħabu qed jgħidu li d-dokumenti ħarġu fil-bagalji.

Cardona qal li hemm inkjesta għaddejja, u li dalgħodu xehedu l-Prim Ministru, Michelle Muscat u ċ-chief of staff tal-Prim Minsitru.

F'dan l-istadju, l-inkjesta għandha tieħu s-serenità u l-ħin tagħha.

Julia Farrugia qalet li Simon Busuttil falla l-ikbar test politiku li kellu f'dawn l-aħħar erba' snin.

It test fallieh mal-poplu Malti li quddiemu kellu jressq prova għal dak li qed jallega.

Farrugia osservat li l-politika qed tintuża bħala ballun politiku u li hemm pattern li wieħed ma jistax ma josservax minn naħa tal-PN, fix xhur li jkunu se jwasslu għall-elezzjoni generali.

"Min bħali kien jaħdem f'bank huwa xi haħa inaċċettabbli u ma tistax titwemmen" qalet Farrugia għal li qed jgħid Simon Busuttil.

"Tranżazzjoni għandha retention period li jitla sa' 40 sena skont il liġijiet finanzjarji tal pajjiż.

Jekk il-PN huwa tant konvint li għaddiet tranżazzjoni daqshekk goffa ta' flus, din tinstab".

Żiedet tgħid li fil-PN tiġi fid-dubju min hu l-kap.

Jekk hux Simon Busuttil inkella persuna oħra li tfajjar bl-addoċċ stejjer u novelli... issa ta' Michelle Muscat hija teorija ġdida.

Il-poplu jistenna li Simon Busuttil jerfa' responsabilità għax qed jaspira li jkun Prim Ministru tal-pajjiż, temmet tgħid Farrugia.

Bla prova wara sagħtejn dibattitu – "falla l-ikbar test politiku f'erba' snin"


Xahar wara li tilfet lil bintha ta' 16-il sena f'inċident tat-traffiku, Cindy Mathis, sabet xi ħaġa li kienet ta' għajnuna kbira għaliha fl-aktar żmien diffiċli ta' ħajjitha.

Din l-omm sabet 25 ittra li bintha kienet tat lilha bħala rigal f'għeluq snina.

Wieħed mill-envelopes li din il-bint preparat għal ommha, kien jgħid "Iftaħni...meta timmisjani."

L-ittri l-oħra kienu kollha simili, li jagħtu istruzzjonijiet lil omm biex tiftaħ dawn l-ittri meta tħossha waħedha fost oħrajn.

L-omm stqarret li wħud mill-ittri jgħinuha tidħak u oħrajn ibbikkuha, iżda dawn l-ittri qed jgħinuha ferm hekk kif jgħinuha tħoss lil bintha aktar viċin u li dawn l-ittri għaliha mhumiex biss kliem fuq biċċa karta.

Mathis, kienet insiet totalment dawn l-ittri, iżda meta kienet qed tnaddaf sabet waħda minn dawn l-ittri li kienet tgħid "Meta ma tkunx tista' torqod."

Din l-ittra kienet tgħid: "Irridek tkun taf li jiena inħobbok.

Naħseb ma ngħidlekx biżejjed.

Fid-dawl li ma tistax torqod wisq probabli inkwetata dwar xi ħaġa u għalhekk irridek tħoss kemm inħobbok."

Fi żminijiet diffiċli xi kultant huma l-aktar affarijiet sempliċi li jtuna t-tama u l-għajnuna biex inkomplu mexjin 'il quddiem.

Is-sejba ta' omm wara li bintha mietet f'inċident


Aktar kmieni rrapportajna li l-Prim Ministru se jaħtar inkjesta biex tinvestiga l-istorja li ħarġet dalgħodu b'rabta ma' Beppe Fenech Adami.

Tista' tisma' kelma b'kelma x'qal Joseph Muscat hawn:

Simon Busuttil naqas milli jikkummenta mal-ġurnalisti, kif tista' ssegwi hawn .

"Bħala Prim Ministru, dan huwa l-kumment tiegħi, din hija d-deċiżjoni tiegħi"


Simon Busuttil se jkun qed jerġa' jniżżel in-nies fit-toroq.

Dan hekk kif fl-indirizz tiegħu lill-folla li nġabret għall-mass meeting tal-Partit Nazzjonalista fil-Belt Valletta qal li hu lest li jkompli jniżżel in-nies fit-toroq biex iwassal il-messaġġ.

B'dan il-kliem Simon Busuttil ikkonferma li l-Partit Nazzjonalista se jkun qed ikompli bil-kampanja negattiva tiegħu u jipprova jwaqqaf it-tkabbir ekonomiku li għandu pajjiżna.

Il-Kap tal-Oppożizzjoni għażel kliem ta' konfront u attakka l-istituzzjonijiet ta' pajjiżna biex iħeġġeġ il-folla Nazzjonalista miġbura quddiemu biex id-darba li jmiss terġa' tattendi.

"Jien ma nibżax minnek," qal Busuttil lil Prim Ministru ta' Malta Joseph Muscat.

Ma naqsux il-mumenti fejn Simon Busuttil għażel li jirrepeti affarijiet li bil-fatti kienu diġa' miċħuda.

Huwa reġa' saqsa ta min hi Egrant minkejja li fi storja tal-MaltaToday ikkonfermat li Egrant hija ta' Nexia BT .

L-istess għamel dwar il-liġi tal-midja u l-malafama, Simon Busuttil reġa' għażel li jigdeb dwar liġi li mhux biss tagħti iktar libertà iżda tirrikonoxxi wkoll realtajiet ġodda.

Busuttil se jerġa' jniżżel in-nies fit-toroq


Is-Segretarju Parlamentari għall-Presidenza UE 2017 u għall-Fondi Ewropej Ian Borg ġie infurmat mill-Kap tas-Segretarjat tiegħu, is-Sur Jesmond Zammit, li kien qed jissospendi lilu nniffsu mix-xogħol sakemm issir investigazzjoni mmexxija mill-eks Brigadier Carmel Vassallo dwar rapport li deher dalgħodu fil- MaltaToday .

Is-Sur Zammit qed jiċħad li intervjena f' dan il-kaz, iżda peress li huwa l- coach tat- team tal- football li miegħu jilgħab il-persuna konċernata, huwa ħass li għandu jissospendi ruħu sakemm titlesta l-investigazzjoni sabiex ma jintefa l-ebda dell fuq il-ħidma tad-dekasteru li għalih s-Segretarju Parlamentari huwa responsabbli.

Jissospendi ruħu sakemm issir investigazzjoni


Wara t-talba li ressaq illejla l-Kap tal-Oppożizzjoni Adrian Delia sabiex jitlaqqa' l-Parlament b'urġenza u wara li ra r-risposta tad-Deputat Prim Ministru u Kap tal-Kamra Chris Fearne, l-Ispeaker Anġlu Farrugia qal li m'hemmx qbil bejn iż-żewġ naħat tal-Kamra biex jitlaqqa' l-Parlament b'urġenza fis-sigħat li ġejjin.

F'ittra mibgħuta lill-Kap tal-Oppożizzjoni huwa qal li wara li ra diversi rulings passati u ħa nota ta' dak li tgħid il-kostituzzjoni, huwa mhux biss ra jekk il-materja nnifisha hijiex urġenti iżda wkoll jekk din tkunx tant mgħaġġla li l-Kamra jkollha tiddibattiha mill-aktar fis possibbli.

Dan għaliex inkella jkun tard wisq jekk din l-istess materja tiġi diskussa fi stadju ulterjuri.

Is-sedja nnutat wkoll id-dikjarazzjoni li għamel l-Prim Ministru fl-20 ta' Novembru li għadda fil-Parlament fejn assigura lill-Kamra tar-Rappreżentanti li huwa kien se jagħmel stqarrija u li saħansitra kien anki lest jagħmel seduta sħiħa jwieġeb għall-mistoqsijiet.

L-Ispeaker innota wkoll li dan l-impenn tal-Gvern reġa' ġie kkonfermat illejla minn risposta mibgħuta mid-Deputat Prim Ministru u Kap tal-Kamra Chris Fearne.

L-Ispeaker jinnota l-impenn tal-PM biex jiġi diskuss il-każ DCG fil-Parlament


Kompla l-ġuri ta' Etienne Bartolo magħruf bħala l-Vojt.

Huwa qed jiġi akkużat bl-omiċidju ta' Roderick Grech li f'Marzu tal-2017 kien instab ħdejn il-karozza tiegħu bi ġrieħi ta' daqqiet ta' sikkina f'sidru.

Dakinhar, il-vittma kien lissen il-kliem "Vojt.

Fil-ġuri ħareġ li Bartolo kellu argument mal-vittma minħabba ħlasijiet marbuta mad-droga.

Bl-akkuzat qal lilL-vittma li beda jibza' minn Grech.

Fis-seduta ta' dalgħodu xehed Jordan Azzopardi magħruf bħala l-el chapo ta' Malta.

Huwa qiegħed jiffaċċja akkuzi dwar traffikar tad-droga f'kaz separat fil-qorti.

Huwa għazel li ma jweġibtx għall-mistoqsijiet li sarulu sabiex ma jinkriminax lilu nnifsu.

Huwa baqa' sieket fuq l-allegatament assoċjazzjoni li kellu mal-vittma.

L-avukat mill-uffiċċju tal-avukat ġenerali, uriet kuntratt ta' kiri ta' karozza lil Jordan Azzopardi.

Huwa qal li kien kera l-karozza tal-għamla Ford Fiesta.

Izda ma qalx min kien qiegħed isuqha dakinhar tal-omiċidju.

Fost mistoqsijiet li staqsih l-avukat tal-akkużat Mark Vassallo, Jordan Azzopardi baqa' sieket u ma weġibx lanqas dwar il-laqam tiegħu jiġifieri jekk isejħulhux l-El Chapo.

Jordan Azzopardi jixhed fil-ġuri ta' Etienne Bartolo magħruf bħala l-"Vojt"


Meta t-tfal ikunu rrappurtati nieqsa, huwa importanti li l-Pulizija tagħmel kuntatt mal-pubbliku sabiex iġġib informazzjoni siewja.

Il-Pubbliku jista' jkun l-għajnejn u l-widnejn li jgħinu lil Pulizija jallokaw fejn ikunu tfal vulnerabbli li jkunu sfaw nieqsa u f'periklu imminenti sabiex jgħinuhom isolvu l-każ u jsibu lit-tfal malajr kemm jista' jkun.

Hekk tkellem il-koordinatur min-network tal-esperti tal-Pulizija Charie Hedges, li hu rikonoxxut bħala wieħed mill-esperti ewlenin tar-Renju Unit dwar it-tfal neqsin jew maħtufin.

Dan meta fl-aħħar jiem kien Malta, u ipprovda taħriġ lil numru ta' Pulizija Maltija fuq każi li jinvolvu tfal nieqsa li jkunu jinsabu fil-periklu.Hedges spjega lil membri tal-Korp li f'dawn il-każijiet, il-Pulizija trid tagħmel risk assessment magħruf bħala "triage" li jkun b'mod effettiv.

Ir-rispons inizzjali, tkellem li huwa vitali f'dal każijiet sabiex issir identifikazzjoni bikrija tar-riskju eżistenti.

Tkellem ukoll fuq l-importanza li jkun hemm kooperazzjoni transazzjonali u għalhekk huwa qal li inħolqot network informali ta' esperti Ewropej f'pajjiżi differenti fejn dawn l-esperti jaqsmu bejniethom l-informazzjoni li għandhom fuq każijiet ta' minuri ta' din in-natura.

Fl-aħħar jiem, il-Pulizija Maltija wkoll ngħaqdet ma dan in-Netwerk tal-Pulizija dwar it-Tfal Neqsin fi ħdan l-AMBER Alert Europe, sistema Ewropea ta' allert li Malta wkoll ssieħbet fiha fl-aħħar jiem.

Il-Ministru għall-Intern u s-Sigurta' Nazzjonali Carmelo Abela għamel żjara lil dan it-taħriġ.

Qal li l-ħarsien tat-tfal minn dejjem kien magħġun fil-valuri fundamentali tagħna l-Maltin.

Il-pubbliku: L-għajnejn u l-widnejn biex jinstabu tfal irrapportati nieqsa


Wasal fl-aħħar fażi tiegħu l-proġett INISIE, illi ġie iffinanzjat minn fondi Ewropej, fejn offra spazju għall-intrapriżi soċjali biex permezz tal-innovazzjoni jkomplu jikbru u jkunu jistgħu jikkompetu f'suq internazzjonali.

Dan sar permezz tal-fond Interreg bejn Malta u l-Italja, fejn ħadu sehem fih 4 entitajiet, li huma Malta Enterprise u l-Kunsill Malti tal-Volontarjat, kif ukoll żewġ organizzazzjonijiet Taljani; Tree s.r.l. u Impact Hub Siracusa.

F'konferenza b'rabta ma' dan il-proġett, is-Segretarju Parlamentari għall-Fondi Ewropej Stefan Zrinzo Azzopardi enfasizza li l-profit għandu jkollu skop, u saħaq li, "L-ekonomija għandha ddur madwar in-nies, mhux in-nies iduru madwar l-ekonomija."

Is-Segretarju Parlamentari qal li l-mudell ekonomiku li mxejna bih fil-passat, li kien ta' suċċess speċjalment fin-numri, m'għadux suffiċjenti.

Kompla billi saħaq li rridu nbiddlu d-direzzjoni li qed tieħu l-ekonomija tagħna, fejn irridu nassiguraw li nirrijorjentaw dan il-mudell, sabiex insibu bilanċ bejn is-suċċess tal-ekonomija u l-bżonnijiet tas-soċjetà.

Is-Segretarju Parlamentari għaż-Żgħażagħ, l-Isport u l-Volontarjat Clifton Grima qal li l-innovazzjoni hija essenzjali għall-għaqdiet volontarji li jridu jlaħħqu mal-isfidi globali attwali u jżidu l-impatt tagħhom, filwaqt li jibqgħu relevanti f'kuntest li qed jinbidel.

"Minħabba l-fatt li d-dinja qiegħda tinbidel b'rata mgħaġġla, din qed tħalli impatt fuq diversi aspetti, u b'hekk il-ħtieġa għall-innovazzjoni qed issir aktar evidenti.

F'dan l-ambjent, l-għaqdiet volontarji li qed jirnexxu huma dawk li dejjem qed ifittxu modijiet differenti ta' kif jaħdmu u jkunu inovattivi," temm jgħid is-Segretarju Parlamentari Grima.

F'din il-konferenza, attenda wkoll il-membru parlamentari Ewropew Alex Agius Saliba, hekk kif fid-diskors tiegħu sostna li dawn l-innovazzjonijiet soċjali huma essenzjali għaliex jikkrekjaw relazzjonijiet soċjali importanti filwaqt li jiżguraw tkabbir fin-negozju.

Huwa qal li, filwaqt li għandna nkomplu nħeġġu li jsir iktar negozju f'pajjiżna, għandna naraw li n-negozji tagħna jaħdmu f'qafas li jirrispetta lis-soċjetà u l-kommunitajiet tagħna.

"Il-proġett tal-ENISIE qed jgħin sabiex ikunu miġbura numru ta' prattiċi tajba li ġew implimentati min-negozji u li ħallew impatt tajjeb ħafna għall-għanijiet ta' żvilupp għas-soċjetà tagħna," sostna l-Ewro-Parlamentari Alex Agius Saliba.


Kelba ta' sitt xhur instabet mill-Animal Welfare, wara xhur ta' abbuż.

Din il-kelba nġabret mit-toroq Maltin mweġġa', wara li xi persuni rabtulha ħalqha.

Kawża ta' dan il-kelba soffriet minn qata' fonda.

Il-volontiera tal-AAA ddeċidew li jieħdu din il-kelba fis-santwarju tagħhom sabiex jagħtuha l-imħabba u l-għajnuna neċċessarja.

Quddiem sitwazzjonijiet bħal dawn, il-volontiera bħal donnhom ma jkunux jistgħu jemmnu li l-bniedem jasal jabbuża lil dawn il-klieb.

Din il-kelba se tkun għall-adozzjoni bit-tama li ssib familja li toffrilha l-imħabba.

Jabbużaw kelba u jħalluha tiġri fit-toroq Maltin


Is-serje Ingliża I'm A Celebrity tara lill-parteċipanti jagħmlu minn kollox għal ftit popolarità.

L-aħħar att ta' kuraġġ, però, ġibed ħafna attenzjoni.

Il-parteċipanti Martin Roberts u Adam Thomas għamlu sfida bl-isem "Pick and Crit", u verament kellu jkollhom kuraġġ kbir.

Ħafna kritika kienet indirizzata lejn il-mod li bih trattaw annimali li kienu għadhom ħajjin.

U tabilħaqq ħadd ma jieħu gost jittiekel meta jkun għadu ħaj!

Dawn l-annimali iqarmċu b'saqajn iferfru kellhom jinżammu f'ħalq il-parteċipanti għal mill-inqas tletin sekonda.

Bħala kumpens ingħataw ikel biex ikunu jistgħu ikomplu bl-avventura.

Aħjar ma tara xejn jekk qed tieħu l-kolazzjon...


L-Ewropa għandha bżonn tagħraf li, indipendentement mill-Brexit u Trump, ir-regoli dwar l-investiment, ir-riformi strutturali u l-konsolidament fiskali ikunu riveduti.

Fil-Parlament Ewropew fi Strasburgu Dr Alfred Sant qal li r-regoli tas-Semestru Ewropew ma wasslux għal Ewropa aktar stabbli u għal fejqan ekonomiku aktar sostenibbli.

Ir-regoli ma rnexxilhomx jagħtu spinta lil ekonomija Ewropea, ma naqqsux il-qgħad u ma tawx nifs ġdid lil investiment.

Dawn ir-regoli, li saru fi żmien meta l-qagħda ekonomika kienet kompletament differenti minn ta' issa, wasslu għal tnaqqis tal-investiment pubbliku.

Dr Sant tkellem waqt id-dibattitu dwar is-Semestru Ewropew li kien jinkludi l-'Annual Growth Survey 2017'.

Dan id-dokument ġie ppubblikat mill-Kummissjoni Ewropea l-ġimgħa l-oħra u ippreżentat lil Parlament Ewropew għad-diskussjoni.

L-Annual Growth Survey uffiċċjalment jiftaħ il-proċess għas-Semestru Ewropew għas-sena li jmiss.

B'mod partikolari, jfassal il-prijoritajiet ekonomiċi għall-UE u joffri lil mexxejja Ewropej linji gwida għas-sena li tkun ġejja.

Il-linji gwida tal-Kummissjoni mibnija fuq tliet pilastri marbuta ma' xulxin: l-investiment, ir-riformi strutturali u l-konsolidament fiskali.

Dr Sant saħaq li mhux produttiv li nirreferu għal Brexit u għal Trump bħala sinjal li wasal iż-żmien li nirrevedu l-politika li tintuża għar-regoli tas-Semestru Ewropew.

Dawn ir-regoli nħolqu b'mod tekniku, anki meta kultant, kienu interpretati b'mod politiku.

Għenu biex ma jerġgħux jinħolqu ċ-ċirkostanzi tal-2008 imma ma wasslux għal stabilita` u għal żvilupp sostenibbli u sinifikattiv fl-ekonomija Ewropea.

B'mod tekniku r-regoli ma ħadmux kif mixtieq u dan qed iwassal għal reazzjoni politika negattiva.

L-Ewroparlamentari Malti qal li l-qgħad baqa' f'livelli għolja, it-tkabbir ekonomiku baqa' fjakk.

L-investiment ma ħax nifs ġdid, kemm fis-settur privat u anki f'dak pubbliku.

Ir-regoli tas-Semestru Ewropew jikkontribwixxu bil-kbir għall-istat li qegħdin fih bħalissa.

Dan għaliex dawn tħejjew fi żmien meta s-sitwazzjoni kienet kompletament differenti minn dik li għandna llum.

Il-linji tagħhom ma jaqblux maċ-ċirkostanzi tal-lum.

Ftit minnhom tħejjew b'mod arbitrarju u l-eżistenza tagħhom mhix ġustifikata.

Ir-regoli nfushom swew biex naqas l-investiment pubbliku.

B'hekk, l-investiment privat, li jirkeb fuq dak pubbliku, wkoll ġie affettwat ħażin.

Hemm bżonn urġenti li l-Ewropa taċċetta li indipendentement mill-Brexit u minn Trump, ir-regoli tal-Patt ta' Tkabbir u Stabilita` jeħtieġu reviżjoni, saħaq Dr Sant.

Ir-regoli Ewropej dwar l-investiment għandhom ikunu riveduti


Ikolli nammetti li m'inhix intiża ħafna fl-isports, wisq inqas fil-futbol, iżda anke jekk ma tkunx, it-Tazza tad-Dinja tiġbed l-interess ta' kulħadd, f'kull rokna tad-dinja, mill-kbir għaż-żgħir.

Lanqas mhi l-intenzjoni tiegħi li nanalizza r-riżultat, iżda ċertament kellna rebħa meritata.

Kienet Tazza tad-Dinja li tat sorpriżi, b'riżultat li ftit li xejn kien mistenni –filli l-Ingliżi determinati li Football is coming Home u filli Hugo Lloris qed jgħolli t-tazza għat-tim Franċiż.

Iżda jekk tħares lejha minn lenti differenti, faċilment tinnota s-saħħa tad-diplomazija sportiva, liema waħda li jkolli ngħid li għandha l-akbar impatt fuq in-nies.

Nieħdu eżempju, l-Olimpjadi tal-2018 ressqu 'l quddiem żewġ pajjiżi li ilhom snin għedewwa ta' xulxin: Il-Korea ta' Fuq u l-Korea ta' Isfel.

Dan meta t-tim tal- hockey kien ippreżentat minn parteċipanti miż-żewġ naħat.

Deċiżjoni politika li waslet biex ftit wara ż-żewġ mexxejja li kienu għedewwa ħadu b'idejn xulxin f'żona li tifridhom.

Fit-Tazza tad-Dinja konna xhieda ta' diplomazija sportiva li bil-prestazzjoni u riżultati ta' ċertu pajjiżi bagħtu sinjal ċar lid-dinja u lill-popli tagħhom.

Bla dubju, l-Ingilterra kien wieħed minn dawn il-pajjiżi.

Fl-eqqel tat-Tazza tad-Dinja, l-Ingliżi ma kellhomx ġimgħa faċli bil-Prim Ministru Theresa May tħabbat wiċċha ma' riżenji marbuta mal-mod ta' kif qed tmexxi n-negozjati Brexit.

Irridu ngħdu li wara d-deċiżjoni tal-poplu Ingliżi, l-Ingilterra bdiet taffaċja iżolament fuq pjattaforma internazzjonali li affettwat xi ftit il-vuċi tagħha.

Iżda t-Tazza tad-Dinja kienet is-sors li tat lura relevanza li dehret mitlufa.

Fi sfond ta' sitwazzjoni kaotika fil-pajjiż, t-Tazza tad-Dinja tat ċertu struttura u fuq kollox tama ġdida.

L-istess jista' jingħad għal Franza, għalkemm l-istorja hi ftit differenti.

Qed nitkellmu fuq Forza Ewropea li fl-aħħar xhur u snin rajniha titlef il-vuċi tagħha kawża ta'attakk terroristiku wara ieħor.

Nazzarda ngħid li kienet qed titlef il-vuċi Ewropea tagħha u dan għax fl-Unjoni Ewropea kien hemm it-tendenza li l-aħħar kelma kienet tal-Kanċillier Ġermaniz Angela Merkel li qed tmexxi pajjiż b'koalizzjoni tpoġġi nċertezza fuq l-istess tmexxija.

It-Tazza tad-Dinja ta' din is-sena, għaddiet mill-Ġermanżi għal għand il-Franċiżi.

Simbolu tax-xenarju Ewropew, bil-President Franċiż Emmanuel Macron qed jerġa' jagħti lura l-vuċi Franċiża fuq pjattaforma internazzjonali .

Dik il-vuċi li fl-aħħar snin , minn Sarkozy għal Hollande, ħafna kienu jarawha bħala l-vuċi ta' xi segretarji ta' Merkel.

Meta Hugo Lloris għolla t-Tazza, reġa' radd lura l-glorja lill-art meqjusa bħala Omm il-Libertà, Ekwità u Fraternità.

Ma nistax nħalli barra l-pajjiż li ospita din it-Tazza tad-Dinja, r-Russja.

Anke jekk ma rebaħx, xorta serva ta' opportunità li esebixxa s-saħħa tal-President Russu , Vladimir Putin, anke jekk fadallu l-aħħar ftit snin imexxi l-Kremlin.

Bi ftuħ eċċezzjonali, tneħħi l-parti tal-ġest xejn nobbli tal-kantant Robbie Williams, għal għeluq mill-aqwa.

'Nilqagħkom f'pajjiż miftuħ u bi ħbiberija' qal Putin fid-diskors tal-ftuħ, li taqbel jew ma taqbilx mal-politika tiegħu, l-isport jew aħjar il-futbol għaqqad id-dinja f'pajjiż li jmexxi hu.

F'xenarju bħal dan bla ma trid tistaqsi x'se tkun ir-Russja mingħajr Putin fit-tmun jew x'inhi r-Russja mingħajr Putin?

Iżda, nemmen li r-rebħa Franċiża esebixxiet is-saħħa tal-pajjiż u tal-kontinent Ewropew, li anke jekk qed jaffaċja bosta sfidi, xorta waħda tpoġġi l-Ewropa minn ta' quddiem nett fuq ix-xenarju politiku nternazzjonali.

Kienet Tazza tad-Dinja simbolika, fejn filwaqt li rebaħ l-establishment ta' Didier Deschamps, ingħataw lura eroj ġodda u s-supremazija lill-poplu Franċiż.

Mill-Ġermanja għal Franza


Li tkun martri ma jfissirx li tkun vittma ta' xi sitwazzjoni.

Għal kuntrarju, li tkun martri tfisser li tibqa' żżomm sal-aħħar mal-prinċipji tiegħek.

Fil-każ ta' dan l-aħħar, kien hemm min biddel is-sinjifikat tal-kelma ta' taħt fuq.

Iżda agħar minn hekk, irridikulat għal kollox dak li għaddew minnu it-tfal tal-Prim Ministru fil-15-il xahar ta' saga fuq storja ffabrikata mill-bidu sal-aħħar fl-għama tal-poter.

Kumment li ħareġ minn fomm persuna li forsi minħabba t-twemmin politiku, dak li jkun kien iħossu aħjar minn ħaddieħor, jew li dak it-twemmin politiku huwa iżjed prestiġġjuż minn ieħor.

Forsi għadni żgħira biex nitkellem, iżda forsi wieħed ma jgħaddilux minn moħħu li llum, żgħażagħ bħali ġejjin minn familji bi twemmin Laburist, esperjenzaw xi tip ta' bullying minħabba it-twemmin li jħaddnu, jew it-twemmin li tħaddan il-familja li tagħha nappaertjenu.

Niftakarni meta kelli 9 snin, dak iż-żmien sar ir-referendum tad-dħul ta' Malta fl-Unjoni Ewropea.

Ta' tifla li kont pruvajt nifhem aħjar ix-xenarju politiku, u mill-atmosfera fid-dar, bla ma ridt bnejt l-opinjoni tiegħi.

Fl-eqqel tal-kampanja, studenta fil-klassi saqsietni din il-mistoqsija :- Iva jew Le?

Weġibt Le.

Tweġiba li ddominat il-kummenti kontinwi tal-istess studenta u sħabha b'mod li niftakar każi fejn kont inkun għaddejja u jibdew ikantaw id-diska tal-IVA jew inkella jintqalu dawn il-preċiżi kliem: dik Laburista.

Dak iż-żmien niftakarni li ħassni li għamilt żball għax esprimejt l-ewwel ħsieb politiku tiegħi li assoċjani ma' valuri ta' partit li ngħożż sal-lum.

Iżda rrid ngħid li minn dak iż-żmien 'l hawn, dik il-marka baqgħet miegħi b'mod li s-sitwazzjoni kienet iġġiegħlek tħossok li int redikolu għax temmen dak li temmen.

Vittma ta' sitwazzjoni li ġabet b'idejha s-soċjetà stess.

Eżempju prattiku, meta tidħol f'familja ġdida l-ewwel mistoqsija, bħal donna xi ħaġa naturali tkun; x'int Laburist jew Nazzjonalist ?

Inkella b'mod sottili dak li jkun jipprova jiskopri l-opinjoni tiegħek dwar ix-xenarju politiku, anke jekk kif jgħidu, ikunu newtrali.

Mhuwiex argument li wieħed jgħid li l-bullying isir kullimkien u wisq inqas mhu argument li wieħed jgħallem lit-tfal dwar kif għandhom iwieġbu lil min ikun qed jibbuljahom.

Teknika li ġeneralment tista' twassal għall-esperjenza trawmatizzanti ta' bullying.

Jekk xejn, it-tfal għandhom jitgħallmu japprezzaw lilhom infushom, min huma, u b'determinazzjoni li titrawwem minn età żgħira, ikunu kapaċi joħorġu rebbieħa mis-sitwazzjoni.

Is-sitwazzjoni tagħmlek dak li int, u iżjed minn hekk, l-akbar attenzjoni tkun fuq il-mod kif tkun indirizzajtha.

Fil-każ ta' Egrant, il-familja Muscat sofriet fis-skiet attakki kontinwi minn kull naħa.

Għalmuna kif bis-silenzju, taf tagħti l-akbar risposta.

Għażilt li nikteb dwar is-suġġett għaliex nemmen li f'suġġett ta' dan it-tip, dak tal-bullying u iżjed u iżjed bullying ibbażat fuq politika, kien hemm insensittivà mill-kliem li ntqal.

Ebda bullying m'għandu jkun ġustifikat.

Nemmen li fl-isfond tal-progress li għamel pajjiżna , wasalna f'punt li din il-mentalità u atitudni trid tinqata' darba għal dejjem.

Anke jekk għandna Prim Ministru u Gvern li jfittex li jgħaqqad dak li jifridna, aħna mdawrin b'nies li għadhom jaraw biss l-aħmar u l-blu.

Minn dak li seħħ hemm ħafna x'nitgħallmu.

Il-ġenerazzjoni t'issa u t'għada xprunata mill-enerġija ta' dan il-Gvern tista' teħodna biex nħarsu lejn xulxin, bħala aħwa Maltin.

Mhux biex inkun martri